(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΖ΄

Δευτέρα 14 Μαΐου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Άδεια απουσίας των Βουλευτών κ.κ. Ε. Μεϊμαράκη, Γ. Κασαπίδη, Γ. Στύλιου, Μ. Γεωργιάδη, και Π. Μηταράκη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Συζήτηση επίκαιρης ερώτησης προς τον Υπουργό Παιδείας, Έρευνας και Θρησκευμάτων, με θέμα: «Η ανάγκη χρηματοδότησης για εξοπλισμό ΤΠΕ (Τεχνολογιών Πληροφορίας και Επικοινωνιών) στην εκπαίδευση και εργαστηριακό εξοπλισμό των ΕΠΑΛ και ΙΕΚ μέσω ΕΣΠΑ 2014-2020 στα σχολεία αρμοδιότητας της Περιφερειακής Αυτοδιοίκησης Δυτικής Ελλάδας», σελ.   
2. Συζήτηση της υπ’ αριθμόν 22/8-3-2018 επίκαιρης επερώτησης, σύμφωνα με το άρθρο 134 παράγραφος 2 του Κανονισμού της Βουλής, του Βουλευτή της Νέας Δημοκρατίας κυρίου Παναγιώτη (Νότη) Μηταράκη προς τον Υπουργό Αγροτικής Ανάπτυξης και τροφίμων με θέμα: ««Δηλώσεις περί αιτήματος του ΕΛΓΑ στην Ευρωπαϊκή Επιτροπή για τις αποζημιώσεις των μαστιχοπαραγωγών Χίου», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
Κατάθεση σχεδίου νόμου:

Ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Αγροτικής Ανάπτυξης και Τροφίμων, Υποδομών και Μεταφορών, οι Αναπληρωτές Υπουργοί Οικονομικών, Εργασίας, Κοινωνικής Ασφάλισης και Κοινωνικής Αλληλεγγύης, καθώς και οι Υφυπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών κατέθεσαν σήμερα 14/5/2018 σχέδιο νόμου με τίτλο: «Τροποποίηση του ν. 3190/1955 περί Εταιρειών Περιορισμένης Ευθύνης και άλλες διατάξεις», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:  
ΑΠΟΣΤΟΛΟΥ Ε. , σελ.  
ΑΡΑΜΠΑΤΖΗ Φ. , σελ.  
ΛΥΚΟΥΔΗΣ Σ. , σελ.  
ΜΗΤΑΡΑΚΗΣ Π. , σελ.  
ΜΩΡΑΪΤΗΣ Ν. , σελ.  
ΣΥΡΜΑΛΕΝΙΟΣ Ν. , σελ.  
  
Β. Επί της επίκαιρης ερώτησης:  
ΜΠΑΞΕΒΑΝΑΚΗΣ Δ. , σελ.  
ΤΡΙΑΝΤΑΦΥΛΛΟΥ Μ. , σελ.  
  
Γ. Επί της επίκαιρης επερώτησης:  
ΑΠΟΣΤΟΛΟΥ Ε. , σελ.  
ΑΡΑΜΠΑΤΖΗ Φ. , σελ.  
ΓΡΕΓΟΣ Α. , σελ.  
ΛΑΖΑΡΙΔΗΣ Γ. , σελ.  
ΜΑΥΡΩΤΑΣ Γ. , σελ.  
ΜΗΤΑΡΑΚΗΣ Π. , σελ.  
ΜΩΡΑΪΤΗΣ Ν. , σελ.  
ΣΥΡΜΑΛΕΝΙΟΣ Ν. , σελ.  
ΤΖΕΛΕΠΗΣ Μ. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΙΖ΄

Δευτέρα 14 Μαΐου 2018

Αθήνα, σήμερα στις 14 Μαΐου 2017, ημέρα Δευτέρα και ώρα 18.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Θα αρχίσουμε με την πρώτη με αριθμό 1617/8-5-2018 επίκαιρη ερώτηση δεύτερου κύκλου της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλουπρος τον Υπουργό Παιδείας, Έρευνας και Θρησκευμάτων,με θέμα: «Η ανάγκη χρηματοδότησης για εξοπλισμό ΤΠΕ (Τεχνολογιών Πληροφορίας και Επικοινωνιών) στην εκπαίδευση και εργαστηριακό εξοπλισμό των ΕΠΑΛ και ΙΕΚ μέσω ΕΣΠΑ 2014 - 2020 στα σχολεία αρμοδιότητας της Περιφερειακής Αυτοδιοίκησης Δυτικής Ελλάδας».

Θα απαντήσει ο Υφυπουργός Παιδείας, Έρευνας και Θρησκευμάτων κ. Δημήτριος Μπαξεβανάκης.

Η κ. Τριανταφύλλου έχει τον λόγο για δύο λεπτά, για να αναπτύξει την επίκαιρη ερώτηση.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Καλησπέρα σε όλους.

Κύριε Υπουργέ, το θέμα που θα συζητήσουμε σήμερα, δηλαδή ότι η Περιφέρεια Δυτικής Ελλάδας δεν συμπεριελήφθη στον πίνακα κατανομής χρηματοδότησης και προγραμματισμού εργαστηριακού εξοπλισμού των σχολείων, απασχόλησε την εκπαιδευτική κοινότητα και των τριών νομών. Έχουν βγει ανακοινώσεις από τις ΕΛΜΕ και της Αιτωλοακαρνανίας και της Αχαΐας και της Ηλείας. Απασχόλησε το Περιφερειακό Συμβούλιο -έγινε επερώτηση- και δικαίως υπήρξαν και υπάρχουν αντιδράσεις και διαμαρτυρίες, γιατί είναι η μοναδική περιφέρεια που έμεινε εκτός. Όλες οι υπόλοιπες περιφέρειες της χώρας έχουν συμπεριληφθεί στον πίνακα κατανομής, χρηματοδότησης και προγραμματισμού για τον εργαστηριακό εξοπλισμό των σχολείων και κάποιες περιφέρεις έχουν ήδη ολοκληρώσει τους διαγωνισμούς. Αυτές οι σχολικές μονάδες παρέλαβαν τον εξοπλισμό, ενώ κάποιες άλλες είναι ακόμη πιο μπροστά σε κατάσταση υπογραφής της σύμβασης και διαβούλευσης.

Αξίζει εδώ να σημειωθεί ότι οι σχολικές μονάδες της Περιφέρειας Δυτικής Ελλάδας έχουν περίπου μία δεκαετία να ανανεώσουν τον εξοπλισμό τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα τα πούμε στη δευτερολογία γενικότερα για την τεχνολογική εκπαίδευση και για τον ρόλο και για το πόσο χρειάζεται αυτός ο εξοπλισμός κ.λπ..

Επειδή, όπως ακριβώς απάντησε ο περιφερειάρχης στην επερώτηση που του έγινε, ταιριάζει, λέει, γάντι η ερώτηση στο Υπουργείο, ρωτώ σήμερα το Υπουργείο: Γιατί, κατ’ αρχάς, είναι η μοναδική περιφέρεια που βρίσκεται εκτός αυτού του σχεδιασμού, αυτού του προγράμματος; Ποιος δεν τήρησε τη διαδικασία και ποιος είναι υπεύθυνος;

Και ως προς αυτό το ζήτημα της ευθύνης, κύριε Υπουργέ, ζητώ να λάβω μια πολύ συγκεκριμένη απάντηση, γιατί, κατά την άποψή μου, είναι εξαιρετικά κουραστικό και εξαιρετικά επικίνδυνο να μην αναλαμβάνει κάποιος, κάποτε, την ευθύνη σε όλα τα προβλήματα και στο συγκεκριμένο το οποίο συζητάμε τώρα και σε μια σειρά από ζητήματα που προκύπτουν, όπως, παραδείγματος χάριν, μου έρχονται στο μυαλό μου οι πλημμύρες, όπου η ευθύνη γίνεται μπαλάκι. Δεν μας αξίζει αυτό. Εμείς πρέπει να απαντάμε συγκεκριμένα ποιος έχει την ευθύνη και θα πούμε στο δεύτερο μέρος τι μέλλει γενέσθαι.

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Κυρία συνάδελφε, όπως είπατε, πριν από δυο περίπου μήνες, το Υπουργείο Παιδείας και συγκεκριμένα η επιτελική δομή ΕΣΠΑ ανακοίνωσε το πρόγραμμα χρηματοδότησης για τον εξοπλισμό των εργαστηρίων των σχολείων, είτε αυτά αφορούν τον ψηφιακό εξοπλισμό για όλες τις βαθμίδες είτε αφορούν τον εξοπλισμό των εργαστηρίων των ΕΠΑΛ, των επαγγελματικών λυκείων.

Το ύψος, λοιπόν, του προϋπολογισμού των χρηματοδοτήσεων που εξασφαλίστηκαν ξεπερνούσε τα 68 εκατομμύρια ευρώ.

Δυστυχώς, όπως είπατε και έχετε δίκιο, απ’ αυτόν τον κατάλογο απουσίαζε η Περιφέρεια Δυτικής Ελλάδας. Η ευθύνη –θέλω να είμαι σαφής- ανήκει στην περιφέρεια. Η επιτελική δομή του Υπουργείου μας, και συγκεκριμένα η Διεύθυνση Υλικοτεχνικής Υποδομής, υπέβαλε την πρότασή της και για την Περιφέρεια Δυτικής Ελλάδας, όπως υπέβαλε και για το σύνολο των περιφερειών της χώρας, την καταληκτική ημερομηνία που η Διαχειριστική Αρχή της Περιφέρειας Δυτικής Ελλάδας είχε ορίσει στη σχετική της πρόσκληση, δηλαδή στις 5 Σεπτεμβρίου 2016. Δυστυχώς, όμως το σύστημα είχε κλείσει, άγνωστο πότε.

Επαναλαμβάνω, λοιπόν, ότι η αρμόδια Διεύθυνση του Υπουργείου μας υπέβαλε έγκαιρα την πρότασή της. Δυστυχώς, όμως, το σύστημα της Περιφέρειας Δυτικής Ελλάδας είχε κλείσει.

Δεν θα ήθελα, όμως, να μείνω σ’ αυτή την τεχνική λεπτομέρεια. Θα ήθελα να προχωρήσουμε τη συζήτηση στην ευθύνη που έχουμε όλοι όσοι ασκούμε δημόσια εξουσία. Και όταν λέω δημόσια εξουσία, εννοώ δημόσια ευθύνη. Όσοι αναλαμβάνουμε, λοιπόν, να ασκήσουμε κάποιο λειτούργημα, επειδή ο ελληνικός λαός μάς έδωσε αυτή την αρμοδιότητα, οφείλουμε να έχουμε μια ανησυχία.

Για τυπικούς ή όχι λόγους η πρόταση δεν μπόρεσε να κατατεθεί, παρ’ ότι υποβλήθηκε μέσα στις σχετικές ημερομηνίες. Θα έπρεπε όλοι οι εμπλεκόμενοι να ανησυχήσουμε για το γεγονός ότι μια περιφέρεια απουσιάζει από τον σχετικό κατάλογο. Θα έπρεπε να ανησυχήσουμε πολύ πριν δημοσιοποιηθούν τα σχετικά στοιχεία από το Υπουργείο Παιδείας. Θα έπρεπε όλοι μας –δεν το προσωποποιώ μόνο στην Περιφέρεια Δυτικής Ελλάδας, αλλά λέω «όλοι μας»- να ανησυχήσουμε, όταν βλέπουμε ότι κάτι δεν πάει καλά.

Για κάποιους λόγους η πρόταση δεν κατατέθηκε, δεν έφτασε, δεν φαίνεται, εν πάση περιπτώσει, να υπάρχει. Έχουμε τη διαβεβαίωση ότι η Περιφερειακή Διεύθυνση Εκπαίδευσης, η αρμόδια υπηρεσία του Υπουργείου μας στη δυτική Ελλάδα, ήταν σε συνεχή επικοινωνία με την αρμόδια Διαχειριστική Αρχή της Περιφέρειας.

Λέω, λοιπόν, έστω και αν για τυπικούς λόγους δεν μπόρεσε ή δεν ανταποκρίθηκε το σύστημα ή όποια άλλη αιτία πείτε, όταν όλοι είδαμε ότι κάτι δεν πήγαινε καλά, όπως οι δικές μας υπηρεσίες ανησύχησαν, εκτιμώ ότι το ίδιο έπρεπε να κάνουν και οι υπηρεσίες της Περιφέρειας της Δυτικής Ελλάδας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Φάνηκε ότι δεν ανησύχησαν. Βεβαίως, θα μας δοθεί η δυνατότητα στη δευτερολογία να πούμε ότι τα πράγματα σήμερα έχουν διορθωθεί. Η κατάσταση έχει αποκατασταθεί. Δεν θα μείνουν έξω τα σχολεία της δυτικής Ελλάδος από τη χρηματοδότηση και τον εξοπλισμό, αλλά πάντως η σχετική ολιγωρία υπήρξε και ένας χρόνος χάθηκε, που υπερβαίνει το ένα έτος.

Αυτό το καταλογίζουμε. Μας βαρύνει όλους μας, τον καθένα με την ευθύνη που του αναλογεί.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κυρία Τριανταφύλλου, έχετε τον λόγο.

**ΜΑΡΙΑ ΤΡΙΑΝΤΑΦΥΛΛΟΥ:** Ευχαριστώ, κύριε Πρόεδρε.

Κύριε Υπουργέ, πήρα την απάντηση: Υπάρχει ευθύνη, κυρίως της περιφέρειας, αλλά μου λέτε ότι επιμερίζεται σε όλους.

Κατ’ αρχάς, κατά την άποψή μου, δεν είναι τυπικοί λόγοι. Δεν μπορούμε να επικαλούμαστε τυπικούς λόγους, το ότι ένα πρόγραμμα δεν λειτούργησε κ.λπ.. Διότι πολύ σωστά είπατε, όταν κάτι δεν λειτουργεί, πρέπει να το θεραπεύουμε. Και δεν πρέπει να το θεραπεύουμε, όταν εκ των υστέρων το βλέπουν οι περιφερειακοί σύμβουλοι –και καλά κάνουν και βλέπουν- η ΕΛΜΕ, οι εκπαιδευτικοί –αυτή είναι η δουλειά τους- οι συνδικαλιστές, όλοι μας οι Βουλευτές κ.λπ..

Εγώ μίλησα για ευθύνη. Και δεν μιλάω για μία τυπική ευθύνη, άρα, όλα από εδώ και πέρα καλά. Βέβαια, είναι σημαντικό ότι θα υπάρξει θεραπεία. Διότι πρέπει να σας πω, κύριε Υπουργέ, ότι η εικόνα και των ΕΠΑΛ και γενικά η εικόνα που υπάρχει για τον εργαστηριακό εξοπλισμό στα σχολεία, της Αιτωλοακαρνανίας τουλάχιστον που είμαι σε θέση να γνωρίζω –είμαι Βουλευτής Αιτωλοακαρνανίας- είναι πραγματικά πάρα πολύ άσχημη. Να μην πω κάτι άλλο. Πρέπει να σας πω ότι είναι αγωνιώδη τα ερωτήματα, τα οποία τίθενται από όλους τους εκπαιδευτικούς και από τους μαθητές και από τους γονείς.

Δεν μπορούμε να μιλάμε, επίσης, για παραγωγική ανασυγκρότηση. Δεν μπορούμε να μιλάμε για αναβάθμιση της τεχνολογικής εκπαίδευσης, όταν δεν μπορούμε να κάνουμε τα απλά και τα αυτονόητα. Και αυτό είναι ένα τεράστιο ζήτημα. Είναι σημαντικό ότι μιλήσατε για συγκεκριμένες ευθύνες. Ξαναλέω, όμως, ότι αν δεν μπορούμε να κάνουμε τα αυτονόητα, έχουμε τεράστιο πρόβλημα.

Να πω και κάτι ακόμη. Κοιτάξτε, είμαστε εκπαιδευτικοί. Εσείς, μάλιστα, υπηρετήσατε για πολλά χρόνια την τεχνολογική εκπαίδευση. Η ιστορία γενικότερα της τεχνολογικής εκπαίδευσης στη χώρα μας είναι μια ιστορία αγώνων και διεκδικήσεων ανάμεσα στον κόσμο της εργασίας, κυρίως, και σε μια μειοψηφία που ήθελε άλλα πράγματα.

Πρέπει να πούμε ότι έχει δεχθεί απανωτά πλήγματα γενικά η δημόσια εκπαίδευση, όπως και η τεχνική εκπαίδευση στη χώρα μας. Και εξακολουθεί να δέχεται πλήγματα. Με ποια έννοια; Η εκπαιδευτική ιστορία της χώρας μας, δυστυχώς, είναι μια ατέλειωτη σειρά από εναρμονίσεις με άλλες ευρωπαϊκές χώρες, με αυτές τις περίφημες εισαγόμενες καλές πρακτικές και στην εκπαίδευση και στην κοινωνία γενικότερα.

Ξέρετε πολύ καλά ότι έχουν δαπανηθεί πάρα πολλά χρήματα του ελληνικού λαού σε αυτές τις περίφημες συγκριτικές μελέτες που κωδικοποιούν συγκεκριμένα μέτρα, συγκεκριμένες μεταρρυθμίσεις, που πρέπει κάθε φορά η ελληνική εκπαίδευση να παίρνει. Και ουσιαστικά, κατά την άποψή μου, τι κάνουν; Αποπλαισιώνουν, κυριολεκτικά, τα εκπαιδευτικά μέτρα από την ουσία που είναι το ποιοι είναι οι ιστορικοί, πολιτιστικοί και πολιτικοί όροι που έχει η χώρα.

Γιατί τα λέω όλα αυτά; Γνωρίζω ότι με καταλαβαίνετε. Άρα, από τη στιγμή που υπάρχει όλα τα προηγούμενα χρόνια τέτοια αποσάθρωση της δημόσιας εκπαίδευσης, είναι σήμερα αδιανόητο –ξαναλέμε- να μην μπορούμε μια απλή εργασία να τη φέρουμε εις πέρας. Εδώ θέλω να είμαι απόλυτη.

Εν πάση περιπτώσει, θα ήθελα παρ’ όλα αυτά -γιατί ξέρω ότι συναντηθήκατε με τον περιφερειάρχη και ουσιαστικά υπάρχει μια θεραπεία του ζητήματος- να μας πείτε κάποια πράγματα γι’ αυτό. Υπάρχει μια συγκεκριμένη μελέτη που έχει εκπονηθεί, η οποία λέει ότι χρειάζονται περίπου 4 εκατομμύρια ευρώ για να καλυφθούν οι ανάγκες -και οι ανάγκες αυτές είναι πραγματικές, όχι πλασματικές- σε σχέση με τον εξοπλισμό για τα σχολεία της περιφέρειας. Επομένως, θα ήθελα πραγματικά να ακούσω την απάντησή σας. Κυρίως με ενδιαφέρει να δοθεί μία ουσιαστική λύση, τουλάχιστον σε αυτό το ζήτημα. Γνωρίζω ότι υπάρχει τεράστιο φάσμα προβλημάτων σε όλη τη δημόσια εκπαίδευση και στην τεχνική εκπαίδευση. Είναι άλλης τάξης ζήτημα να μιλήσουμε για τους στόχους και το πώς προχωράμε.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κυρία συνάδελφε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΜΠΑΞΕΒΑΝΑΚΗΣ (Υφυπουργός Παιδείας, Έρευνας και Θρησκευμάτων):** Ευχαριστώ, κύριε Πρόεδρε.

Αγαπητή συνάδελφε, θεωρώ περιττό να αναφερθούμε στις οξύτατες ανάγκες που υπάρχουν για την ενίσχυση του εργαστηριακού εξοπλισμού σε όλες τις βαθμίδες της εκπαίδευσης, αλλά πιο ειδικά, όπως είπατε, στις ανάγκες εκσυγχρονισμού του εργαστηριακού εξοπλισμού στην επαγγελματική εκπαίδευση, την πολύπαθη επαγγελματική εκπαίδευση.

Όλος ο εκπαιδευτικός κόσμος γνωρίζει ποια κατάσταση βρήκε η Κυβέρνησή μας, μια κατάσταση όχι απλώς μηδενική αλλά σε αρνητικό έδαφος. Ξέρει ο εκπαιδευτικός κόσμος τι προβλήματα κληθήκαμε να αντιμετωπίσουμε, ποιες αδικίες του παρελθόντος κληθήκαμε να αποκαταστήσουμε και τις αποκαταστήσαμε. Κι έχουμε στήσει την επαγγελματική εκπαίδευση στα πόδια της.

Ήταν, λοιπόν, μεγάλη έκπληξη για εμάς και για τον ομιλούντα πολύ περισσότερο, διότι προέρχεται από τη δυτική Ελλάδα, το γεγονός ότι ήταν η μόνη περιφέρεια που δεν συμπεριλαμβανόταν στον κατάλογο των χρηματοδοτήσεων για τον εργαστηριακό εξοπλισμό. Πέρα από το ότι γενικώς ανησυχήσαμε, πήραμε και πολιτικές πρωτοβουλίες.

Ήρθαμε σε επικοινωνία με την Περιφέρεια Δυτικής Ελλάδας. Ο ομιλών επικοινώνησε απευθείας με τον κύριο Περιφερειάρχη, ενώ ο Περιφερειακός Διευθυντής Εκπαίδευσης της Δυτικής Ελλάδας απέστειλε ήδη τον Μάρτιο επιστολή στον περιφερειάρχη και στους τρεις χωρικούς αντιπεριφερειάρχες, επισημαίνοντάς τους το γεγονός και αποστέλλοντάς τους και επικαιροποιημένο κατάλογο των αναγκών για τον εκσυγχρονισμό του εργαστηριακού εξοπλισμού των σχολείων στη δυτική Ελλάδα. Το ύψος των αναγκών, με τις επιλογές που έγιναν από την Περιφερειακή μας Διεύθυνση, ανέρχεται σε περίπου 4.200.000 ευρώ.

Είχα συνάντηση με τον κύριο Περιφερειάρχη στο Υπουργείο τον περασμένο μήνα και συμφωνήσαμε ότι θα εξευρεθούν πρόσθετοι πόροι για τις ανάγκες αυτές και πράγματι εξευρέθηκε ένα ποσό 4.000.000 ευρώ και ότι αμέσως το επόμενο δεκαπενθήμερο θα ανοίξει ξανά από τη Διαχειριστική Αρχή της Περιφέρειας Δυτικής Ελλάδας η σχετική πρόσκληση, όπου η επιτελική δομή ΕΣΠΑ του Υπουργείου μας θα υποβάλει την πρόταση όπως αυτή έχει κοινοποιηθεί από τον Περιφερειακό Διευθυντή Εκπαίδευσης της Δυτικής Ελλάδας.

Για τις ευθύνες σας μίλησα στην πρωτολογία μου. Επαναλαμβάνω ότι αυτό το οποίο τιμά τους πολιτικούς ανθρώπους, άνδρες και γυναίκες, είναι η ανάληψη ευθύνης. Σε ό,τι μας αφορά ως πολιτική ηγεσία του Υπουργείου Παιδείας, καταθέτω ότι μετά την ενημέρωσή μας για τη σχετική έλλειψη κινητοποιηθήκαμε και ως πολιτική ηγεσία, αλλά και ο Περιφερειακός μας Διευθυντής της Δυτικής Ελλάδας, και νομίζω ότι μέσα σε ένα μικρό χρονικό διάστημα των δύο μηνών καταφέραμε, εξασφαλίζοντας τη συνεργασία της Περιφέρειας Δυτικής Ελλάδας, να αποκαταστήσουμε αυτή την αδικία. Γιατί για αδικία πρόκειται κι έχουν απόλυτο δίκιο οι φορείς της περιοχής, η ΕΛΜΕ, αλλά και οι φορείς της περιφέρειας. Και στο περιφερειακό συμβούλιο ξέρω ότι εκφράστηκαν οι σχετικές ανησυχίες. Είχαν δίκιο που διαμαρτυρήθηκαν. Και από την πλευρά μας χαιρόμαστε να ακούμε ότι έπιασαν τόπο αυτές οι δίκαιες διαμαρτυρίες και δεν θα εξαιρεθεί τελικά η Περιφέρεια Δυτικής Ελλάδας από την ανάγκη να εκσυγχρονιστούν τα εργαστήρια των σχολείων μας, που, όπως σωστά είπατε, έχουν πάνω από δέκα χρόνια να δεχτούν μια ενίσχυση και μάλιστα ενίσχυση αυτού του ύψους.

Θέλω να πω, κλείνοντας, ότι αυτή η κίνηση γίνεται σε καιρούς μνημονίων και αυτό δεν πρέπει να το ξεχνάμε. Θέλω να πω ότι μπορούμε και σε αυτούς τους δύσκολους καιρούς να επιλέξουμε ότι οι λιγοστοί πόροι που διαθέτει η χώρα μας, είτε από τον κρατικό προϋπολογισμό είτε από τα ευρωπαϊκά κονδύλια, να κατευθύνονται εκεί που υπάρχουν κοινωνικές ανάγκες. Και η Κυβέρνησή μας και με την κίνηση αυτή επιβεβαιώνει ότι ο τομέας της παιδείας θεωρείται άμεσης κοινωνικής προτεραιότητας.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε, κύριε Υπουργέ.

Κυρίες και κύριοι συνάδελφοι, θα ήθελα να σας ανακοινώσω μερικά αιτήματα για άδειες απουσίας.

Ο Βουλευτής κ. Ευάγγελος Μεϊμαράκης ζητεί άδεια ολιγοήμερης απουσίας στο εξωτερικό για το διάστημα από 17 Μαΐου έως 21 Μαΐου 2018 για οικογενειακούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Γεώργιος Κασαπίδης ζητεί άδεια πενταήμερης απουσίας στο εξωτερικό για μετάβασή του στην Κύπρο από 11 Μαΐου έως 15 Μαΐου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Γεώργιος Στύλιος ζητεί άδεια ολιγοήμερης απουσίας για χώρα της Ευρωπαϊκής Ένωσης από 14 Μαΐου έως 17 Μαΐου 2018 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ο Θ΄ Αντιπρόεδρος της Βουλής των Ελλήνων και Βουλευτής της Ένωσης Κεντρώων κ. Μάριος Γεωργιάδης ζητεί άδεια ολιγοήμερης απουσίας από 23 Μαΐου έως 25 Μαΐου 2018 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ο Βουλευτής της Νέας Δημοκρατίας κ. Νότης Μηταράκης ζητεί άδεια ολιγοήμερης απουσίας στο εξωτερικό από 24 Μαΐου έως 27 Μαΐου. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, πριν εισέλθουμε στην συζήτηση της επερώτησης, επιτρέψτε μου να ανακοινώσω τις ερωτήσεις που δεν θα συζητηθούν.

Η πρώτη με αριθμό 1616/8-5-2018 επίκαιρη ερώτηση πρώτου κύκλου του Βουλευτή Πρεβέζης του Συνασπισμού Ριζοσπαστικής Αριστεράς κ. Κωνσταντίνου Μπάρκα προς τον Υπουργό Υγείας, με θέμα: «Επείγουσες ανάγκες στελέχωσης των Κέντρων Υγείας Πάργας, Καναλακίου και Φιλιππιάδας του Νομού Πρεβέζης», δεν θα συζητηθεί λόγω κωλύματος του ερωτώντος Βουλευτή.

Η δεύτερη με αριθμό 1613/7-5-2018 επίκαιρη ερώτηση δεύτερου κύκλου του Βουλευτή Δωδεκανήσου της Νέας Δημοκρατίας κ. Εμμανουήλ Κόνσολα προς την Υπουργό Τουρισμού, με θέμα: «Αναβάθμιση της Τουριστικής Εκπαίδευσης», δεν θα συζητηθεί λόγω απουσίας της αρμόδιας Υπουργού κ. Έλενας Κουντουρά, στο εξωτερικό.

Η πέμπτη με αριθμό 1592/4-5-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Εθνικής Άμυνας, με θέμα: «Περαιτέρω Διευκρινίσεις επί του αμετάθετου στις Ένοπλες Δυνάμεις», δεν θα συζητηθεί λόγω κωλύματος του αρμοδίου Υπουργού κ. Πάνου Καμμένου, με αιτία την επίσημη επίσκεψη του Ρουμάνου Υπουργού στο Υπουργείο Εθνικής Άμυνας.

Η δεύτερη με αριθμό 1612/7-5-2018 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Υγείας, με θέμα: «Τραγική κατάληξη σε τροχαίο δυστύχημα στην Αίγινα – 50 λεπτά περίμεναν το ασθενοφόρο», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η τρίτη με αριθμό 1622/8-5-2018 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υγείας, με θέμα: «Για τους επιτυχόντες στον διαγωνισμό οκταμήνου για τα δυο Νοσοκομεία Λάρισας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η πρώτη με αριθμό 4226/9-3-2018 ερώτηση του κύκλου των αναφορών και ερωτήσεων του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υγείας, σχετικά με την αποστολή δύο ασθενοφόρων στο ΕΚΑΒ Μολάων και ενίσχυση με ιατρικό, νοσηλευτικό και διοικητικό προσωπικό των μονάδων υγείας του Νομού Λακωνίας, δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Η όγδοη με αριθμό 1518/17-4-2018 επίκαιρη ερώτηση δεύτερου κύκλου του Η΄ Αντιπροέδρου της Βουλής και Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τα προβλήματα τεσσάρων εκατομμυρίων δανειοληπτών, δεν θα συζητηθεί λόγω κωλύματος του Υπουργού κ. Ευκλείδη Τσακαλώτου. Αιτία: φόρτος εργασίας.

Η τέταρτη με αριθμό 1557/26-4-2018 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Ένωσης Κεντρώων κ. Ιωάννη Σαρίδη προς τον Υπουργό Υγείας, με θέμα: «Κατάχρηση των ευεργετικών διατάξεων του ν.4368/2016», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Η πέμπτη με αριθμό 1546/24-4-2018 επίκαιρη ερώτηση δεύτερου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς τον Υπουργό Υγείας, με θέμα: «Αποκαλύψεις για το ΚΕΕΛΠΝΟ που εκθέτουν την ηγεσία του Υπουργείου Υγείας», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Η δεύτερη με αριθμό 3727/23-2-2018 ερώτηση του κύκλου των αναφορών και ερωτήσεων του Βουλευτή Λάρισας της Δημοκρατικής Συμπαράταξης ΠΑΣΟΚ – ΔΗΜΑΡ κ. Κωνσταντίνου Μπαργιώτα προς τον Υπουργό Υγείας, με θέμα: «Ανησυχητική η αύξηση των κρουσμάτων ιλαράς», δεν θα συζητηθεί λόγω κωλύματος του Υπουργού Υγείας κ. Ανδρέα Ξανθού.

Η έκτη με αριθμό 1538/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Επιτακτική η ανάγκη αυξήσεως της στρατιωτικής θητείας», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτη Κουβέλη.

Η έβδομη με αριθμό 1539/23-4-2018 επίκαιρη ερώτηση δεύτερου κύκλου του Βουλευτή Επικρατείας του Λαϊκού Συνδέσμου - Χρυσή Αυγή κ. Χρήστου Παππά προς τον Υπουργό Εθνικής Άμυνας, με θέμα: «Περί της συμμετοχής ενστόλων στρατιωτικών σε κομματική πορεία του ΚΚΕ», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτη Κουβέλη.

Η τρίτη με αριθμό 1588/3-5-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Σχετικά με το μέλλον της Ελληνικής Αμυντικής Βιομηχανίας», δεν θα συζητηθεί λόγω κωλύματος του Αναπληρωτή Υπουργού Εθνικής Άμυνας κ. Φώτη Κουβέλη.

Η τέταρτη με αριθμό 1618/8-5-2018 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Παιδείας, Έρευνας και Θρησκευμάτων, με θέμα: «Προβλήματα του Τμήματος Αρχιτεκτονικής του Πανεπιστημίου Πατρών», δεν θα συζητηθεί λόγω κωλύματος του αρμοδίου Υπουργού κ. Κωνσταντίνου Γαβρόγλου. Αιτία: φόρτος εργασίας.

Κυρίες και κύριοι συνάδελφοι, στο σημείο αυτό ολοκληρώθηκε η συζήτηση των επικαίρων ερωτήσεων.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, εισερχόμαστε στην ημερήσια διάταξη των

**ΕΠΕΡΩΤΗΣΕΩΝ**

Θα συζητηθεί η υπ’ αριθμόν 22/8-3-2018 επερώτηση, σύμφωνα με το άρθρο 134 παράγραφος 2 του Κανονισμού της Βουλής, του Βουλευτή της Νέας Δημοκρατίας κ. Νότη Μηταράκη προς τον Υπουργό Αγροτικής Ανάπτυξης και τροφίμων, με θέμα: ««Δηλώσεις περί αιτήματος του ΕΛΓΑ στην Ευρωπαϊκή Επιτροπή για τις αποζημιώσεις των μαστιχοπαραγωγών Χίου».

Τον λόγο έχει ο επερωτών Βουλευτής του Νομού Χίου της Νέας Δημοκρατίας κ. Παναγιώτης Μηταράκης για δέκα λεπτά.

**ΝΟΤΗΣ ΜΗΤΑΡΑΚΗΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, το 2012 εκδηλώθηκαν εκτεταμένες πυρκαγιές στη Χίο, κατά τις οποίες είχαν καεί περίπου εκατόν σαράντα χιλιάδες στρέμματα. Υποβλήθηκαν τότε χίλιες πεντακόσιες πενήντα τρεις αρχικές δηλώσεις ζημιάς. Πιο πρόσφατα, το 2016 η ζημιά από την πυρκαγιά στο νησί ήταν πιο περιορισμένη. Κάηκαν σαράντα μία χιλιάδες στρέμματα, σύμφωνα με δήλωση του ίδιου του Υπουργείου σε απάντηση που μας έδωσε τον Σεπτέμβριο του 2017.

Ο Υπουργός, ο κ. Αποστόλου, επισκεπτόμενος τότε τη Χίο, διαβεβαίωνε ότι η Κυβέρνηση θα προσπαθήσει να κινήσει ταχύτερα, σε σχέση με το παρελθόν, τις αποζημιώσεις. Από τότε έχουν περάσει δύο χρόνια και δεν έχουν πληρωθεί οι μαστιχοπαραγωγοί, παρά τα όσα ακούγονται συστηματικά, αλλά ούτε έχει εκδοθεί και η τελική ΚΥΑ αυτών των αποζημιώσεων.

Υπέβαλα αυτή την ερώτηση πριν από δύο μήνες και, κατά σύμπτωση, κύριε Υπουργέ, σήμερα είναι ημέρα μνήμης του αγίου Ισιδώρου, του προστάτη των μαστιχοπαραγωγών. Ελπίζω αυτή η μέρα να μας δώσει φώτιση και να βρούμε μια λύση να πληρωθούν οι άνθρωποι, γιατί σήμερα μας παρακολουθούν από τη Χίο, την Ελάτα, το Πυργί, τα Μεστά, τους Ολύμπους, χωριά τα οποία στηρίζονται στην παραγωγή της μαστίχας.

Κυρίες και κύριοι συνάδελφοι, εδώ και περίπου έναν χρόνο, τον Ιούλιο του 2017, ο ΕΛΓΑ κάλεσε τους μαστιχοπαραγωγούς να υποβάλουν αιτήσεις για να αποζημιωθούν από το Πρόγραμμα Κρατικών Ενισχύσεων. Όμως, πολύ γρήγορα διαπίστωσαν οι μαστιχοπαραγωγοί ότι οι προϋποθέσεις για τον καθορισμό των δικαιούχων ήταν αρκετά περιοριστικές, πολύ χειρότερες από το καθεστώς που ίσχυε για τις αποζημιώσεις του 2012, καθώς δεν ελάμβαναν ειδική μέριμνα για τα χαρακτηριστικά της παραγωγής της μαστίχας, η οποία χαρακτηρίζεται από μικρές ιδιοκτησίες, μεγάλες αποστάσεις καλλιέργειας από τον μόνιμο τόπο κατοικίας και, κυρίως, έχει πολλούς μη επαγγελματίες αγρότες.

Αποτέλεσμα ήταν να μείνουν εκτός αποζημιώσεων οι περισσότεροι μαστιχοπαραγωγοί. Η Κυβέρνηση έφτιαξε και τον Κανονισμό Κρατικών Ενισχύσεων και τη συνακόλουθη αρχική ΚΥΑ και το πρόγραμμα του ΕΛΓΑ χωρίς να λάβει ειδική μέριμνα για τη μαστίχα, παρά τα λεγόμενα των στελεχών του ΣΥΡΙΖΑ όταν συναντιόντουσαν με την Ένωση Μαστιχοπαραγωγών. Από σκοπιμότητα; Από άγνοια; Από ανικανότητα;

Πρέπει να μας πείτε, κύριε Υπουργέ, γιατί, ενώ δείξατε τόση ευαισθησία για τη μαστίχα όταν ήσασταν στην αντιπολίτευση, όταν γίνατε Κυβέρνηση και είχατε, όπως λέτε, όλα τα εργαλεία στα χέρια σας, την ξεχάσατε εντελώς.

Τον Ιούλιο του 2017 σάς κατέθεσα ερώτηση ως προς το τι προτίθεστε να κάνετε για τη μαστίχα και τη διεύρυνση της βάσης των δικαιούχων. Μου απαντήσατε τον Σεπτέμβριο του 2017, στις 8 Σεπτεμβρίου, με την υπ’ αριθμόν πρωτοκόλλου 659: «Επισημαίνεται ότι δεν υποβλήθηκε ειδικό αίτημα προς την Ευρωπαϊκή Ένωση για τη Χίο και τούτο λόγω της περιορισμένης καλλιεργούμενης έκτασης της εν λόγω πυρκαγιάς, καθώς και των αιτήσεων που υπεβλήθησαν σε σύγκριση με την πυρκαγιά του 2012».

Πιο πρόσφατα, τον Ιανουάριο του 2018, ο Βουλευτής του ΣΥΡΙΖΑ στη Χίο μετέφερε στους μαστιχοπαραγωγούς τη διαβεβαίωση του Υπουργείου Αγροτικής Ανάπτυξης και Τροφίμων ότι βρίσκεται σε συνεννόηση με την Κομισιόν, σε αντίθεση με αυτό που λέει η προηγούμενη απάντησή σας, προκειμένου να διευρυνθεί η βάση των δικαιούχων.

Σας υπέβαλα, λοιπόν, και ερώτηση και αίτηση κατάθεσης εγγράφων, ρωτώντας συγκεκριμένα αν έχετε υποβάλει αίτημα στην Ευρωπαϊκή Ένωση για τη βάση των δικαιούχων αποζημίωσης, ειδικά για τους μαστιχοπαραγωγούς της Χίου, όπως είχατε πει δημόσια.

Παράλληλα, ο επικεφαλής της ομάδας των Ευρωβουλευτών της Νέας Δημοκρατίας, ο κ. Κεφαλογιάννης, υπέβαλε το ίδιο ερώτημα προς τον αρμόδιο Ευρωπαίο Επίτροπο.

Στην απάντησή του στις 6 Απριλίου ο κ. Χόγκαν δεν κάνει καμμία αναφορά σε ειδική διαδικασία και διαπραγμάτευση για τη μαστίχα, επισημαίνοντας ότι το 2016 η Ελλάδα θέσπισε γενικό καθεστώς κρατικής ενίσχυσης για την αντιστάθμιση των ζημιών που προκλήθηκαν από φυσικές καταστροφές.

Στη δική σας απάντηση, στις 5 Μαρτίου 2018, λέτε μεν ότι έχει ήδη δρομολογηθεί η διαδικασία καθορισμού ευνοϊκότερων όρων και προϋποθέσεων, ωστόσο, παρά την αίτηση κατάθεσης εγγράφων, δεν προσκομίσατε κανένα σχετικό έγγραφο που να το αποδεικνύει ούτε αναφέρετε κάποιον λόγο, για τον οποίο η κατάθεση αυτών των ζητούμενων εγγράφων, μερικώς ή στο σύνολό τους, ήταν αδύνατη.

Το γεγονός αυτό καθιστά την απάντηση στο σύνολό της μη επαρκή και, με βάση τα παραπάνω, σας κατέθεσα την επερώτηση που συζητάμε σήμερα, βάσει του άρθρου 134 του Κανονισμού της Βουλής.

Να σας θυμίσω, κυρίες και κύριοι συνάδελφοι, τι έλεγε ο ΣΥΡΙΖΑ στους Χιώτες για τις πυρκαγιές του 2012. Ως αντιπολίτευση είχε δείξει πολύ μεγαλύτερη ευαισθησία -εκ του ασφαλούς, βέβαια-, όταν εγκαλούσε την κυβέρνηση Σαμαρά για ανικανότητα και αναισθησία.

Κατηγορούσατε τότε την κυβέρνηση ότι δεν υπέβαλε αίτημα για την ενεργοποίηση του Ευρωπαϊκού Ταμείου Αλληλεγγύης. Εσείς το ενεργοποιήσατε; Εσείς καταθέσατε ειδικό αίτημα για την ενεργοποίηση του Ευρωπαϊκού Ταμείου Αλληλεγγύης για τους μαστιχοπαραγωγούς; Να μας το καταθέσετε.

Εσείς, ως υπεύθυνος του Τομέα Αγροτικής Πολιτικής, κάνατε διαρκώς επισκέψεις στο νησί –και σας ευχαριστούμε-, αλλά μόνο και μόνο για να κάνετε μικροπολιτική πάνω στα καμένα τότε μαστιχόδεντρα.

Σε ερώτησή σας τον Δεκέμβριο του 2013 λέγατε ότι η τότε ΚΥΑ για τις αποζημιώσεις έθετε πολλούς περιοριστικούς όρους και άφηνε έξω μεγάλο αριθμό μαστιχοπαραγωγών. Όπως θα σας δείξω πολύ συγκεκριμένα στο επόμενο λεπτό, η δική σας ΚΥΑ είναι κατά πολύ χειρότερη.

Για να συγκρίνουμε τις δύο περιπτώσεις: Υπάρχει σήμερα ειδική πρόβλεψη για τους μαστιχοπαραγωγούς; Με την ΚΥΑ του 2017 δεν υπάρχει. Με την ΚΥΑ του 2013 υπήρχε ειδικό παράρτημα Β΄ στην πρόσκληση του ΕΛΓΑ και το άρθρο 5 της ΚΥΑ, που έθετε συγκεκριμένους, ευνοϊκότερους όρους για τους μαστιχοπαραγωγούς της Χίου, λόγω της ιδιαιτερότητας της καλλιέργειας του προϊόντος.

Το 2013 περιλαμβάναμε τους δικαιούχους άνω των εβδομήντα ετών, τους οποίους εσείς δεν περιλαμβάνετε.

Για τους γεωργούς που δεν είναι κατά κύριο επάγγελμα αγρότες το εισοδηματικό όριο το 2013 ήταν 22.500 ευρώ. Το κατεβάσατε στις 7.500 ευρώ, με αποτέλεσμα πάρα πολλοί μαστιχοπαραγωγοί να εξαιρούνται.

Θα τελειώσω τη σύγκριση με την έκταση της πυρκαγιάς. Υπήρχε ειδική πρόβλεψη στο καθεστώς του 2013 να καλύπτονται για περισσότερα από δέκα κατεχόμενα δέντρα τουλάχιστον τα πέντε. Εσείς το κάνατε είκοσι και δέκα. Διπλασιάσατε το όριο ζημιάς, για να καλυφθεί.

Κυρίες και κύριοι συνάδελφοι, καταστροφική δεν απεδείχθη μόνο η πυρκαγιά, αλλά και η δημόσια διοίκηση. Αυτά είναι δικά σας λόγια, κύριε Υπουργέ. Τα είπατε σε συνέντευξή σας στη Χίο τον Αύγουστο του 2012, μόλις έναν μήνα μετά από την τότε πυρκαγιά και μόλις δύο μήνες μετά την προσπάθεια της κυβέρνησης Σαμαρά να σταθεροποιήσει τη χώρα και να απομακρύνει τον κίνδυνο του Grexit.

Σας τα επιστρέφω σήμερα. Είστε ήδη τρία χρόνια Κυβέρνηση. Έχουν περάσει δύο χρόνια από την πυρκαγιά που προκάλεσε πολύ μικρότερης έκτασης καταστροφή και ακόμα δεν μπορείτε να βρείτε τη διαδικασία, παρά τα πολλά λόγια –κουραστήκαμε με τα λόγια!-, να αποζημιώσετε τους μαστιχοπαραγωγούς.

Περιμένω, λοιπόν, κυρίες και κύριοι συνάδελφοι, από τον κύριο Υπουργό να μας απαντήσει στα ακόλουθα:

Πρώτον, έγινε ειδική διαπραγμάτευση στην Ευρωπαϊκή Ένωση για τη μαστίχα; Ποιος την έκανε και με ποια διαδικασία; Να καταθέσετε τα έγγραφα.

Δεύτερον, ποια είναι τα αποτελέσματα αυτής της διαπραγμάτευσης; Τι ειδικό εξασφαλίσατε για τους μαστιχοπαραγωγούς, βάσει της ιδιαιτερότητας του προϊόντος, όπως ίσχυε στην ΚΥΑ για την πυρκαγιά του 2012;

Τρίτον, πότε θα εκδώσετε τη νέα, τροποποιημένη ΚΥΑ για τις αποζημιώσεις των μαστιχοπαραγωγών; Επιτέλους, σε ποιο στάδιο υπογραφών βρίσκεται;

Τέταρτον, θα γίνει μετά και νέα πρόσκληση από τον ΕΛΓΑ στους μαστιχοπαραγωγούς; Πόσο θα καθυστερήσει τελικά όλη η διαδικασία μέχρι να πληρωθούν οι άνθρωποι;

Πέμπτον, πότε θα πληρωθούν οι άνθρωποι, εν πάση περιπτώσει, με ή χωρίς νέα ΚΥΑ; Θα τελειώσουμε αυτή την οδύσσεια;

Και, έκτον, η νέα τροποποιημένη ΚΥΑ θα ισχύει και σε ενδεχόμενες νέες φυσικές καταστροφές ή θα πρέπει κάθε φορά να γίνεται όλη αυτή η υποτιθέμενη διαπραγμάτευση;

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε, και για τον σεβασμό στον χρόνο.

Κύριε Υπουργέ, έχετε τον λόγο για δέκα λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς, κύριε συνάδελφε, να σας ρωτήσω το εξής: Πριν έρθετε εδώ να τοποθετηθείτε, ενημερωθήκατε από τους φορείς του νησιού κατά πόσον αυτά που είπατε προηγουμένως ανταποκρίνονται στην πραγματικότητα;

Επιτρέψτε μου να σας πω ότι πριν από λίγες ημέρες, στο πλαίσιο του Περιφερειακού Συνεδρίου που διοργάνωσε ο ΣΥΡΙΖΑ για το βόρειο Αιγαίο, επισκέφθηκα τη Χίο για μία ημέρα και έγινε συζήτηση πάνω σε όλα αυτά. Αυτό τουλάχιστον που αποκόμισα εγώ από την τοπική κοινωνία γενικότερα, αλλά ιδιαίτερα από τους φορείς της μαστίχας, ήταν προς εντελώς διαφορετική κατεύθυνση και θα σας εξηγήσω παρακάτω. Θέλω, όμως, πραγματικά να σας ευχαριστήσω για την ευκαιρία που μου δίνετε να μιλήσω γενικότερα για το τι έχουμε κάνει γενικότερα πάνω στα ζητήματα της μαστιχοκαλλιέργειας.

Να επισημάνω, όμως, από την αρχή ένα λάθος σας. Επικαλείσθε συγκεκριμένο έγγραφο του ΕΛΓΑ προς την Ευρωπαϊκή Επιτροπή για τη διόρθωση – τροποποίηση υπουργικής απόφασης. Σας πληροφορώ, λοιπόν, ότι –εγώ, αν ήξερα, θα έλεγα να σας το δώσουν, δεν υπάρχει κανένα θέμα για το συγκεκριμένο έγγραφο- δεν στέλνουμε το συγκεκριμένο έγγραφο στην Ευρωπαϊκή Επιτροπή. Ο ΕΛΓΑ αιτιολογεί αυτό που θέλουμε να διορθώσουμε στο Υπουργείο, το Υπουργείο από τη δική του πλευρά θα συνεννοηθεί με τις οικονομικές υπηρεσίες και βεβαίως η ΚΕΜΚΕ είναι αυτή που θα στείλει το συγκεκριμένο έγγραφο, που θα αναφέρονται όλες οι τροποποιήσεις που θέλουμε. Εγώ, όμως, παρ’ όλα αυτά και πάλι σας ευχαριστώ, γιατί θέλουμε να κάνουμε μια συζήτηση πάνω στα θέματα που αφορούν τη μαστιχοκαλλιέργεια στην περιοχή.

Κύριε συνάδελφε, το γνωρίζετε, και το είπατε πριν από λίγο, ότι από τα πρώτα εικοσιτετράωρα, όταν εκδηλώθηκε η πυρκαγιά του 2016, ο Υπουργός Αγροτικής Ανάπτυξης και Τροφίμων ήταν εκεί και όντως τα στοιχεία που εσείς αναφέρατε ήταν στοιχεία τα οποία εμείς σας δώσαμε εκείνη την ημέρα για το μέγεθος της πυρκαγιάς. Και, βεβαίως, πήγα για να ενημερωθώ για τα προβλήματα και ταυτόχρονα να συντονίσω τις διαδικασίες εκτίμησης στις αγροτικές καλλιέργειες του νησιού. Και, όπως θυμάστε, αντίστοιχη ευρεία σύσκεψη έγινε με τους εκπροσώπους του νησιού στην Αθήνα αμέσως μετά, στις 4 Αυγούστου, δηλαδή ούτε δέκα ημέρες μετά το επεισόδιο.

Και, βεβαίως, θέλω να σας θυμίσω ότι είχαμε όχι μόνον στη μαστιχοκαλλιέργεια, αλλά και σε φυτικό κεφάλαιο, σε ζωικό πληθυσμό ευρύτερα ζημιές. Για τις ζημιές αυτές ολοκληρώθηκαν οι εξατομικεύσεις και παράλληλα διενεργήθηκε ο διοικητικός έλεγχος των δικαιολογητικών που προσκόμισαν οι πληγέντες παραγωγοί προς τον ΕΛΓΑ, σύμφωνα με τον Κανονισμό Κρατικών Οικονομικών Ενισχύσεων. Και εσείς το ξέρετε ότι άλλη δυνατότητα πλην της διαδικασίας ΠΣΕΑ δεν υπήρχε, για να καλυφθούν οι συγκεκριμένες ζημιές.

Όντως, λοιπόν, εντάχθηκε η συγκεκριμένη ζημιά στο Πρόγραμμα Κρατικών Οικονομικών Ενισχύσεων και μάλιστα αφορούσε και ζημιές από πυρκαγιές της περιόδου 2014 - 2016, η υλοποίηση των οποίων όσον αφορά τις εκτιμήσεις ανατέθηκε στον ΕΛΓΑ με κοινή υπουργική απόφαση, η οποία δημοσιεύτηκε μετά από όλες τις διαδικασίες στις αρχές Ιουνίου του 2017.

Ο ΕΛΓΑ με σχετική ανακοίνωση κάλεσε όλους τους μαστιχοπαραγωγούς να υποβάλουν αιτήσεις χορήγησης ενίσχυσης, προσκομίζοντας τα απαραίτητα δικαιολογητικά μέσα σε έναν μήνα, για το σύνολο -το επαναλαμβάνω- των ζημιών της περιόδου 2014 – 2016.

Επειδή, όμως, όντως ιδιαίτερα οι πυρκαγιές του 2016 στα μαστιχόδεντρα προκάλεσαν ζημιά στην τοπική οικονομία και λόγω της ιδιαιτερότητας του προγράμματος αλλά και για την ολοκλήρωση του διοικητικού ελέγχου, κινήσαμε μία διαδικασία, για να καθορίσουμε όσο το δυνατόν ευνοϊκότερους όρους και προϋποθέσεις για να κριθούν δικαιούχοι ενίσχυσης όλοι οι πληγέντες μαστιχοπαραγωγοί. Αυτός ήταν ο βασικός μας στόχος όταν συγκεντρώσαμε τα συγκεκριμένα στοιχεία.

Για αυτό, λοιπόν, ο ΕΛΓΑ υπέβαλε στην αρμόδια υπηρεσία του Υπουργείου Αγροτικής Ανάπτυξης ερώτημα για την τροποποίηση της αρχικής κοινής υπουργικής απόφασης, με την οποία καθορίζονται όλες οι προϋποθέσεις για τις ζημιές και ζήτησε να συμπληρωθεί με δύο ακόμη προσθήκες, με απώτερο στόχο να διευρυνθεί ο αριθμός των δικαιούχων μαστιχοπαραγωγών.

Επίσης, στόχος είναι να ορισθεί, πρώτον, ως όριο ηλικίας τα εβδομήντα πέντε έτη αντί των εβδομήντα που προέβλεπε ο σχετικός κανονισμός, και, δεύτερον, να οριστεί και για τους μη κατά κύρια απασχόληση μαστιχοπαραγωγούς ανώτατο εισόδημα 15.000 ευρώ αντί των 7.500 ευρώ που προέβλεπε ο σχετικός κανονισμός. Ζητούσαμε, δηλαδή, τον υπερδιπλασιασμό της ενίσχυσης, της δυνατότητας να ενταχθούν οι ετεροεπαγγελματίες μαστιχοπαραγωγοί.

Κοινοποιήσαμε αυτό το αίτημα που μας ήλθε από τον ΕΛΓΑ. Να μην ξεχάσω να σας το καταθέσω, κύριε Μηταράκη, για να το έχετε στο αρχείο σας. Είναι σημαντικό.

Το καταθέτω στα Πρακτικά.

(Στο σημείο αυτό ο Υπουργός κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο ΕΛΓΑ κατέθεσε το συγκεκριμένο έγγραφο, το στείλαμε στη Γενική Γραμματεία Οικονομικής Πολιτικής, την ΚΕΜΚΕ. Θυμίζω και πάλι ότι η αρμοδιότητα κοινοποίησης τέτοιων αιτημάτων στην Ευρωπαϊκή Επιτροπή ανήκει στην ΚΕΜΚΕ. Δεν είναι δική μας αρμοδιότητα.

Το διαβίβασε και έχουμε την αντίστοιχη απάντηση από την Ευρωπαϊκή Επιτροπή, η οποία ουσιαστικά δέχεται αυτό που ζητούσαμε όσον αφορά το όριο των 15.000 αντί των 7.500 ευρώ. Δεν δέχεται το αίτημα να πάμε στα εβδομήντα πέντε έτη. Εμείς επιμένουμε με καινούργιο αίτημα, για να φθάσουμε στα εβδομήντα πέντε έτη.

Και ξέρετε πόσοι είναι οι μαστιχοπαραγωγοί που αποκλείονται; Είναι δύο, για τους οποίους θα δώσουμε τη μάχη, ώστε να ενταχθούν και αυτοί. Διότι με την προηγούμενη επιστολή που στείλαμε ανεβάσαμε κατά δεκαεπτά επιπλέον τους δικαιούχους, που είχαν αποκλειστεί με την προηγούμενη. Σας καταθέτω και αυτό το έγγραφο, για να συμπληρώσετε τον φάκελό σας, να έχετε πλήρη ενημέρωση.

(Στο σημείο αυτό ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Με βάση αυτά, έχει συνταχθεί ήδη η σχετική κοινή υπουργική απόφαση, η οποία βρίσκεται στη διαδικασία υπογραφής. Είναι θέμα ημερών. Από εκεί και πέρα, όπως αντιλαμβάνεσθε, θα καταβληθούν αυτά, αφού βεβαίως ολοκληρωθεί αυτή η διαδικασία που έχει σχέση με τα πορίσματα, όπως πρέπει, αφού άλλωστε προβλέπεται και από τον σχετικό Κανονισμό των Κρατικών Οικονομικών Ενισχύσεων. Αυτά όσον αφορά την αβλεψία, που εμείς τουλάχιστον θεωρούμε ότι δεν υπάρχει. Εσείς, όμως, αυτή την αβλεψία την ανακηρύξατε σε μέγιστη διαδικασία κοινοβουλευτικού ελέγχου σε επερώτηση.

Επί τη ευκαιρία, μια και είχα συναντήσεις με τους μαστιχοπαραγωγούς, θέλω να αναφερθώ και σε άλλα θέματα, ιδιαίτερα σε αυτά που έχουν σχέση με τη μαστιχοκαλλιέργεια.

Η Ένωση Μαστιχοπαραγωγών Χίου αυτή την ώρα, αγαπητοί συνάδελφοι, υλοποιεί πρόγραμμα προώθησης της μαστίχας σε πολλές τρίτες χώρες και η ανταπόκριση είναι αξιόλογη. Για τη διατήρηση αυτής της παραδοσιακής καλλιέργειας της Χίου χορηγείται στους παραγωγούς, μέσω του προγράμματος στήριξης των μικρών νησιών του Αιγαίου Πελάγους, οικονομική ενίσχυση, η οποία ανέρχεται συνολικά ετήσια σε 1,5 εκατομμύρια ευρώ, δηλαδή 11,5 ευρώ ανά κιλό καθαρής μαστίχας.

Επιπλέον, η μαστιχοκαλλιέργεια επωφελείται και των πρόσθετων μέτρων-κινήτρων για τις μικρές γεωργικές εκμεταλλεύσεις των μικρών νησιωτικών περιοχών ύψους 70 εκατομμυρίων ευρώ, που εφαρμόζονται για πρώτη φορά, όπως επίσης και του ειδικού προγράμματος ενισχύσεων, ύψους 24 εκατομμυρίων ευρώ, το αποκαλούμενο «Πρόγραμμα Μικρών Νησιών του Αιγαίου Πελάγους», που εφαρμόζεται κάθε χρόνο για να τονώσει τον αγροτοδιατροφικό τομέα κυρίως σε δύο τομείς, σε αυτόν που έχει σχέση με την ενίσχυση της μεταφοράς των πρώτων υλών από την ηπειρωτική Ελλάδα στα μικρά νησιά και αυτόν της ενίσχυσης της τοπικής γεωργικής παραγωγής και των παραδοσιακών εξαγωγών από τα μικρά νησιά.

Αγαπητοί συνάδελφοι, σας πληροφορώ ότι αυτό το πρόγραμμα στο πλαίσιο της διαδικασίας ενδιάμεσης αναθεώρησης που θα γίνει το φθινόπωρο στην Κοινή Αγροτική Πολιτική, τη γνωστή ως διαδικασία Omnibus, θα αυξηθεί στα 40 εκατομμύρια ευρώ. Επιπλέον, προωθούμε και θεσμικές ρυθμίσεις όσον αφορά τη μαστιχοκαλλιέργεια. Έχει συμπεριληφθεί διάταξη στο νομοσχέδιο για τον συνδικαλισμό του αγροτικού χώρου που θα συζητηθεί τις επόμενες ημέρες στη Βουλή και αφορά τη μετατροπή της «ένωσης» σε «αναγκαστικό συνεταιρισμό». Εντός των ημερών έρχεται το νομοσχέδιο στη Βουλή. Ήταν αίτημα εδώ και χρόνια της Ένωσης Μαστιχοπαραγωγών.

Άρα, λοιπόν, κύριε συνάδελφε, με αυτά που σας είπα, ειλικρινά, αυτό που τουλάχιστον από πλευράς των μαστιχοπαραγωγών πιστεύω ότι θα βγει, είναι το εξής: Αυτή τη προσπάθεια που κάνουμε για να στηρίξουμε το συγκεκριμένο προϊόν, βοηθήστε την όσο μπορείτε και μην επιχειρείτε μέσα από ευκαιρίες, αβλεψίες και τέτοιες διαδικασίες να βρεθείτε απέναντι σε προσπάθειες που ουσιαστικά στηρίζει η τοπική κοινωνία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Η συνάδελφος κ. Φωτεινή Αραμπατζή έχει τον λόγο για έξι λεπτά. Όλοι οι υπόλοιποι Κοινοβουλευτικοί Εκπρόσωποι έχουν τον λόγο για τρία λεπτά.

**ΦΩΤΕΙΝΗ ΑΡΑΜΠΑΤΖΗ:** Κύριε Πρόεδρε, έχω και δευτερολογία;

**ΠΡΟΕΔΡΕΥΩΝ (Σπυρίδων Λυκούδης):** Εσείς έχετε, οι άλλοι όχι.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, διαβάζοντας τα σχετικά έγγραφα της επίκαιρης επερώτησης του συναδέλφου κ. Μηταράκη για το πρόβλημα που αντιμετωπίζουν οι κατεστραμμένοι μαστιχοπαραγωγοί της Χίου, πραγματικά αναρωτιέμαι για τι πρώτα να διαμαρτυρηθεί ο κόσμος της πρωτογενούς παραγωγής από την Κυβέρνηση ΣΥΡΙΖΑ-ΑΝΕΛ. Για τις πολιτικές της πνιγηρής φορολόγησης; Για τις πολιτικές της εκτίναξης των ασφαλιστικών εισφορών που αποτελούν, κατά κοινή και επαναλαμβανόμενη ομολογία των παραγωγών, μία δεύτερη δυσβάσταχτη εφορία; Για την εκτίναξη του κόστους παραγωγής; Για την πρωτοφανή βραδεία και αντιαναπτυξιακή απορρόφηση του Προγράμματος Αγροτικής Ανάπτυξης;

Μήπως δεν πρέπει να διαμαρτυρηθούν για τέτοια παραδείγματα αλληλοαναιρέσεων, ψεύτικων υποσχέσεων –θα μου επιτρέψετε να πω μέχρι και κοροϊδίας- παραγωγών που υπέστησαν τέτοιες μεγάλες καταστροφές, οι οποίες πλήττουν καίρια τις καλλιέργειες και την επιβίωσή τους, ιδιαίτερα στις ακριτικές και νησιωτικές περιοχές της πατρίδας μας και αποτελούν, κύριε Υπουργέ, την κυρίαρχη πηγή αγροτικού εισοδήματος;

Ένα τέτοιο παράδειγμα είναι αυτό των μαστιχοπαραγωγών της Χίου με τις μεγάλες καταστροφές που υπέστησαν το 2016 από την πυρκαγιά, τους εμπαιγμούς και τις ψεύτικες υποσχέσεις για αποζημιώσεις καταστροφών σε μία καλλιέργεια ενός εμβληματικού προϊόντος της χώρας, τη μαστίχα, που αποτελεί βεβαίως το κυρίαρχο «brand name» του νησιού, ένα μοναδικό σπουδαίο ελληνικό προϊόν προστατευόμενης ονομασίας προέλευσης, ένα προϊόν η τεχνογνωσία του οποίου αποτελεί αναγνωρισμένο στοιχείο της άυλης πολιτιστικής κληρονομιάς της UNESCO, ένα προϊόν που συμβάλλει αποφασιστικά στην οικονομία του νησιού και στη συνολική βεβαίως τουριστική του ανάπτυξη. Πρόκειται για ένα προϊόν που το 75% της παραγωγής του εξάγεται σύμφωνα με τα στοιχεία του Συνδέσμου Εξαγωγέων Βορείου Ελλάδος, ένα προϊόν που συνεισφέρει στην εθνική οικονομία 9,3 εκατομμύρια ευρώ τζίρο.

Εγώ, κύριε Υπουργέ, ακούγοντάς σας με πολλή προσοχή, αδυνατώ να κατανοήσω τι ακριβώς έχει γίνει με όλες αυτές τις δηλώσεις και αντιδηλώσεις, γιατί διαβάζω ότι στις 8 Σεπτεμβρίου 2017, απαντώντας στον ερωτώντα Βουλευτή της Νέας Δημοκρατίας κ. Μηταράκη, αποκλείσατε ένα ενδεχόμενο διεύρυνσης της βάσης των μαστιχοπαραγωγών λέγοντας ότι αυτό δεν είναι δυνατόν λόγω της περιορισμένης καλλιεργούμενης έκτασης από την πυρκαγιά, καθώς και των αιτήσεων που υποβλήθηκαν εν συγκρίσει με την πυρκαγιά του 2012.

Βγαίνει ο Βουλευτής της Χίου –τα επανέλαβε και ο κ. Μηταράκης- και λέει στις 19 Ιανουαρίου ότι έχει τη διαβεβαίωσή σας ότι υπάρχει συνεννόηση με την Κομισιόν προκειμένου να διευρυνθεί αυτή η βάση.

Βγαίνει ο κ. Κουρεμπές, ο Πρόεδρος του ΕΛΓΑ, και λέει ότι από τον Ιούλιο του 2017 υπάρχει ταχεία αποπληρωμή των ζημιών, μέσω σχετικής ΚΥΑ που είχε υπογραφεί. Επίσης, δήλωνε ότι για τα ζητήματα της διεύρυνσης θα πρέπει να δώσει έγκριση η Ευρωπαϊκή Επιτροπή, διαδικασία η οποία είναι προφανώς χρονοβόρα.

Επανέρχεστε εσείς στις 5 Μαρτίου του 2018 και λέτε ότι έχει ήδη δρομολογηθεί διαδικασία καθορισμού ευνοϊκότερων όρων και ότι η καθυστέρηση που έχει προκύψει των αρμόδιων υπηρεσιών, των συναρμοδίων Υπουργείων ή των υπηρεσιών της Ευρωπαϊκής Ένωσης θεωρείται εύλογη.

Εγώ θέλω να μας πείτε, κύριε Υπουργέ, πολύ καλόπιστα, τι επιτέλους ισχύει; Σε κάθε περίπτωση οι μαστιχοπαραγωγοί παραμένουν απλήρωτοι. Φυσικά για την ώρα καμμία διεύρυνση της βάσης δικαιούχων δεν έχει επιτευχθεί και ούτε έχει επισήμως δηλωθεί αν διεκδικείται. Αυτά που μας είπατε σήμερα μένει να τα δούμε στα σχετικά έγγραφα που έχετε καταθέσει. Όλα αυτά συμβαίνουν παρά το γεγονός ότι το καθεστώς κρατικής ενίσχυσης για την αντιστάθμιση των ζημιών έχει εγκριθεί ήδη από τον Οκτώβριο του 2016 από την Ευρωπαϊκή Επιτροπή.

Βέβαια αναλώνεστε, αλληλοαναιρείστε γύρω από την αποζημίωση μέσω των κρατικών οικονομικών ενισχύσεων, χρημάτων δηλαδή του Έλληνα φορολογούμενου, κύριε Υπουργέ, τα οποία θα αποδοθούν όταν και όπως αποδοθούν στους Έλληνες μαστιχοπαραγωγούς, τη στιγμή -και αυτό είναι το μείζον- που αφήνετε ανεκμετάλλευτα, λιμνάζοντα, παρατημένα μέτρα του Προγράμματος Αγροτικής Ανάπτυξης που είναι σχεδιασμένα ακριβώς για την αντιμετώπιση τέτοιων δυσμενών συμβάντων. Αναφέρομαι, κύριε Υπουργέ, στο μέτρο 5.2 και στο ξεχασμένο πλέον μέτρο 17 του αρχικού σχεδιασμού του Προγράμματος Αγροτικής Ανάπτυξης.

Αν είχατε ενεργοποιήσει, κύριε Υπουργέ, το μέτρο 5.2, ύψους συνολικά 40 εκατομμυρίων ευρώ, θα καλύπτονταν δαπάνες έως 100% για την ανασύσταση φυτικού παραγωγικού δυναμικού που έχει πληγεί από φυσικές καταστροφές ή καταστροφικά γεγονότα, όπως εν προκειμένω οι πυρκαγιές, θα μπορούσαν ήδη να έχουν εξευρεθεί κονδύλια για νέες φυτεύσεις μαστιχόδεντρων, για αποκατάσταση των υποδομών και εν τέλει για τη διαχείριση του παραγωγικού δυναμικού.

Σας το υπενθύμισε, κύριε Υπουργέ, με όλη την ευγένειά του ο αρμόδιος Επίτροπος κ. Χόγκαν στις 6-4-2018, απαντώντας στον Ευρωβουλευτή μας τον κ. Κεφαλογιάννη. Λέει χαρακτηριστικά: «Η τρέχουσα έκδοση του ελληνικού Προγράμματος Αγροτικής Ανάπτυξης παρέχει στήριξη σε επενδύσεις με στόχο την αποκατάσταση του γεωργικού παραγωγικού δυναμικού που έχει πληγεί, η οποία μπορεί να περιλαμβάνει τη φύτευση νέων μαστιχόδεντρων, αλλά δεν παρέχει στήριξη σε μέτρα διαχείρισης κινδύνων».

Τι σας λέει δηλαδή ο κ. Χόγκαν πολύ ευγενικά, κύριε Υπουργέ; Σας λέει να ενεργοποιήσετε το μέτρο 5 για την αποκατάσταση και ότι φυσικά δεν μπορείτε να κάνετε στήριξη σε απώλεια εισοδήματος. Γιατί δεν μπορείτε να την κάνετε; Γιατί το κατ’ εξοχήν μέτρο 17 με τα 200 εκατομμύρια ευρώ που είχε προνοήσει και συμπεριλάβει η Νέα Δημοκρατία στον φάκελο της ΚΑΠ 2014-2020 εσείς το πετάξατε απ’ έξω. Γιατί το πετάξατε απ’ έξω; Γιατί τόσο καιρό δεν μπήκατε σε μια διαδικασία να κάνετε τις στοιχειώδεις αναλογιστικές μελέτες για να ενεργοποιήσετε το συγκεκριμένο μέτρο.

Βεβαίως αυτό είναι δείγμα μιας συνολικής αντιαναπτυξιακής κατεύθυνσης που έχετε, δυστυχώς, εφαρμόσει στο Πρόγραμμα Αγροτικής Ανάπτυξης τριάμισι χρόνια τώρα, κύριε Υπουργέ. Όλος ο αναπτυξιακός βραχίονας του προγράμματος είναι πραγματικά σε αχρησία, είτε παγωμένος -καινοτομία, συνεργασία, γεωργικοί σύμβουλοι- είτε σε καθεστώς παρατάσεων -σχέδια βελτίωσης ομάδες και οργανώσεις παραγωγών, μεταποίηση και εμπορία-, πάντως σίγουρα όχι στην πραγματική οικονομία, σίγουρα όχι στις ζητούμενες αγροτικές επενδύσεις.

Κύριε Πρόεδρε, έχω υπερβεί τον χρόνο μου;

**ΠΡΟΕΔΡΕΥΩΝ (Σπυρίδων Λυκούδης):** Κυρία συνάδελφε, έχετε και τη δευτερολογία σας.

**ΦΩΤΕΙΝΗ ΑΡΑΜΠΑΤΖΗ:** Κλείνοντας θα πω ότι οι μαστιχοπαραγωγοί της Χίου δεν ήταν το μόνο θύμα αυτής της διαχειριστικής ανεπάρκειας. Θα θυμίσω πολύ γρήγορα τους αλιείς του Σαρωνικού, κύριε Υπουργέ, οι οποίοι καίτοι ακόμη έχουν την απαγόρευση αλιείας στον Σαρωνικό, δυστυχώς δεν έχουν από πλευράς του Υπουργείο σας καμμία ενέργεια για την ενεργοποίηση των κονδυλίων για την αποκατάσταση του εισοδήματός τους.

Θα επανέλθω στη δευτερολογία μου.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κυρία συνάδελφε.

Ο συνάδελφος κ. Νικόλαος Συρμαλένιος από τον ΣΥΡΙΖΑ έχει τον λόγο για τρία λεπτά.

**ΝΙΚΟΛΑΟΣ ΣΥΡΜΑΛΕΝΙΟΣ:** Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Παρακαλώ, να έχετε υπ’ όψιν σας τον χρόνο.

**ΝΙΚΟΛΑΟΣ ΣΥΡΜΑΛΕΝΙΟΣ:** Θα μιλήσω από εδώ. Δεν βλέπω χρόνο, αλλά…

**ΝΟΤΗΣ ΜΗΤΑΡΑΚΗΣ:** Δεν υπάρχει οθόνη για χρόνο. Νομίζω ότι είναι δύσκολο για τους ομιλητές.

**ΦΩΤΕΙΝΗ ΑΡΑΜΠΑΤΖΗ:** Έτσι είναι.

**ΝΟΤΗΣ ΜΗΤΑΡΑΚΗΣ:** Δεν μπορούμε κι εμείς να συντονιστούμε. Θα παρακαλούσα να έχουμε μία ανοχή για όλους, γιατί είναι πραγματικά δύσκολο.

**ΠΡΟΕΔΡΕΥΩΝ (Σπυρίδων Λυκούδης):** Ανοχή υπάρχει έτσι κι αλλιώς.

**ΝΙΚΟΛΑΟΣ ΣΥΡΜΑΛΕΝΙΟΣ:** Καταλαβαίνουμε περίπου πόσος είναι ο χρόνος. Δεν υπάρχει θέμα.

Εγώ, κύριε Πρόεδρε και κύριε Υπουργέ, θα ήθελα να είμαι πραγματικά ένας ακροατής και τηλεθεατής αυτής της συνεδρίασης, με την επερώτηση που έκανε ο κ. Μηταράκης, για να κατανοήσω πολύ καλά ότι όλη αυτή η ιστορία, αυτή η επερώτηση, έγινε καθαρά για επικοινωνιακούς και μόνο λόγους, διότι επί της ουσίας τα ερωτήματα που βάλατε, κύριε Μηταράκη, όχι μόνο απαντήθηκαν, αλλά απαντήθηκαν σε υπερθετικό βαθμό. Δηλαδή, προσπαθήσατε να αποδείξετε ότι είναι πολλοί λιγότεροι αυτοί οι οποίοι θα ωφεληθούν από τους μαστιχοπαραγωγούς, που πράγματι αποτελεί ένα εμβληματικό προϊόν –και δεν ήρθαμε εδώ να εκθειάσουμε τους μαστιχοπαραγωγούς και το προϊόν της μαστίχας- για την Χίο, το θυμόμαστε πολύ καλά και το στηρίζουμε.

Λοιπόν, δεν έχουν ανάγκη οι παραγωγοί αυτοί από τα δικά μας καλά λόγια. Έχουν κατακτήσει διαχρονικά και έχουν αναδείξει την τοπική τους παραγωγή σε παγκόσμια κλίμακα.

**ΦΩΤΕΙΝΗ ΑΡΑΜΠΑΤΖΗ:** Καλό είναι να το θυμόμαστε.

**ΝΙΚΟΛΑΟΣ ΣΥΡΜΑΛΕΝΙΟΣ:** Νομίζω ότι διαψευστήκατε, κύριε Μηταράκη, στα στοιχεία, τα οποία φέρατε, διότι:

Πρώτον, είπατε ότι εντάχθηκαν στο αρχικό πρόγραμμα ελάχιστοι μαστιχοπαραγωγοί, ενώ το αρχικό έγγραφο του ΕΛΓΑ μιλάει για 66,6% αποδοχή των αιτούντων. Επομένως η πλειονότητα έγινε δεκτή. Και αυτοί που δεν έγιναν δεκτοί στο Πρόγραμμα Ενισχύσεων Πυρκαγιών 2014 – 2015 - 2016, που υπάρχει το πρόγραμμα του ΕΛΓΑ, είναι αυτοί οι οποίοι δεν δικαιούνταν σύμφωνα με τον κανονισμό, δηλαδή αυτοί που ήταν άνω των εβδομήντα ετών και οι εκτός επαγγέλματος κατά κύριο επάγγελμα αγρότη.

Η προσπάθεια που έγινε από τον ΕΛΓΑ και από το Υπουργείο για διεύρυνση των κριτηρίων πραγματικά βρήκε ανταπόκριση στην Ευρωπαϊκή Επιτροπή. Αυτή τη στιγμή και οι απαντήσεις που δόθηκαν και τα έγγραφα, τα οποία κατατέθηκαν από τον Υπουργό -ο οποίος ειρήσθω εν παρόδω, ήταν πάντα κοντά στους μαστιχοπαραγωγούς και από την πρώτη στιγμή κοντά τους- αποδεικνύουν ότι κερδήθηκε και κερδίζεται η μάχη για την διεύρυνση των κριτηρίων. Και άρα, οι μαστιχοπαραγωγοί θα μπορέσουν να πάρουν αυτά τα οποία τους ανήκουν, να πάρουν τις αποζημιώσεις από την πυρκαγιά, η οποία, για άλλη μια φορά δυστυχώς, έπληξε το νησί της Χίου.

Εμείς θα είμαστε κοντά τους. Και νομίζω και το Υπουργείο επιτελεί με τον καλύτερο δυνατό τρόπο το έργο το οποίο πρέπει να επιτελέσει.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Ο συνάδελφος από τη Δημοκρατική Συμπαράταξη κ. Μιχαήλ Τζελέπης έχει τον λόγο.

**ΜΙΧΑΗΛ ΤΖΕΛΕΠΗΣ:** Ευχαριστώ, κύριε Πρόεδρε.

Η συγκεκριμένη ερώτηση σε σχέση με την αποζημίωση, από την πυρκαγιά του 2016, των μαστιχοπαραγωγών, είναι ένα δείγμα του πώς αντιμετωπίζει το Υπουργείο Γεωργίας τον αγροτικό κόσμο. Και άκουσα με έκπληξη προηγουμένως ότι η συγκεκριμένη ερώτηση, λέει, έγινε για επικοινωνιακούς λόγους. Είναι επικοινωνιακοί λόγοι όταν έχουμε 2018, έκλεισαν δύο χρόνια, και οι μαστιχοπαραγωγοί δεν ξέρουν ακόμα τι θα πάρουν και πότε θα πάρουν, πέρα από όλες τις διαδικασίες, που ακούμε εδώ πέρα και τη γραφειοκρατία;

Αλλά, η αντιμετώπιση σε σχέση με τον αγροτικό κόσμο και σε σχέση με τον πρωτογενή τομέα δεν μας ξαφνιάζει ως προς τη μη αποπληρωμή ακόμη των μαστιχοπαραγωγών. Είναι συνολικά η ίδια σε όλον τον πρωτογενή τομέα: Υφεσιακές πολιτικές και με την φορολογία και με το ασφαλιστικό, απαξίωση στον πρωτογενή τομέα, αποεπένδυση και η διάλυσή του σε βαθμό που να μην συμφέρει πλέον σε κανέναν να καλλιεργήσει.

Δεν θα σας ρωτήσω, κύριε Υπουργέ, για την κτηνοτροφία. Το ξέρετε πολύ καλά το μείζον θέμα και πρέπει, επιτέλους, από σχολιαστής και παρατηρητής, να πάρετε και κάποια μέτρα για τους κτηνοτρόφους.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Για πείτε κι εσείς τα μέτρα.

**ΜΙΧΑΗΛ ΤΖΕΛΕΠΗΣ:** Άμα θέλετε, να κάνουμε μια συγκεκριμένη συζήτηση για αυτό το θέμα. Έχουμε καταθέσει ερωτήσεις. Δεν έρχεστε, δυστυχώς, στη Βουλή.

Μας δίνεται η ευκαιρία, όμως, σήμερα να κρίνουμε τι έγινε το 2012 και τι έγινε το 2016, που τότε ο ΣΥΡΙΖΑ ως Αντιπολίτευση το 2012, εκμεταλλευόμενος την αγωνία τότε των νησιωτών, έταζε τα πάντα στους πάντες. Το 2012, όντως, είχαμε μία πυρκαγιά πολύ καταστροφική στα μαστιχόδεντρα της Χίου αλλά και στις ελαιοκαλλιέργειες και στους βοσκοτόπους. Η λήψη μέτρων, όμως, για την αποκατάσταση των ζημιών αλλά και τη συνέχιση της παραγωγικής δραστηριότητας τον Αύγουστο του 2012 ήταν άμεση.

Θα σας τα θυμίσω αυτά, κύριε Υπουργέ, για να κατανοήσετε πού βρίσκεστε, πολύ δε περισσότερο για να σταματήσετε να μας κοροϊδεύετε ως Κυβέρνηση ΣΥΡΙΖΑ αλλά και ως κόμμα ΣΥΡΙΖΑ. Γιατί αυτά που προκύπτουν από τα στοιχεία της επερώτησης για την πυρκαγιά του 2016 στη Χίο τα ζούμε και σε άλλες περιφέρειες. Θα αναφέρω τη δική μου περιφέρεια, την Περιφέρεια Σερρών, όπου οι παραγωγοί από τις πλημμύρες του 2015 ακόμα δεν ξέρουν πού βρίσκεται το θέμα. Θα πληρωθούν, κύριε Υπουργέ; Εσείς κατεβήκατε και τους τάξατε ότι θα πληρωθούν.

Τι έγινε, λοιπόν, το 2012; Αντιμετωπίστηκαν, όπως είπα, άμεσα, με γρήγορη καταγραφή των ζημιών από τον ΕΛΓΑ, με μεταφορά ζωοτροφών για τα ζώα που είχαν καταστραφεί οι βοσκότοποι, μέχρι και ζάχαρη για τα μελισσοσμήνη. Υποβλήθηκε δε άμεσα πρόγραμμα στην Ευρωπαϊκή Ένωση και εγκρίθηκε σε χρόνο ρεκόρ για τέτοιες περιπτώσεις μέσα στο 2013 για αποζημιώσεις από τα ΠΣΕΑ που αφορούσαν στις ζημιές στις υποδομές στο μόνιμο φυτικό κεφάλαιο και την απώλεια εισοδήματος και στο οποίο προβλεπόταν πίστωση 12 εκατομμυρίων για την αποκατάσταση των καταστραμμένων μαστιχόδεντρων και ελαιόδεντρων.

Και εγώ ρωτάω, κύριε Υπουργέ: Μέσα σε έναν χρόνο -πέρασαν δύο χρόνια- έχετε κάτι να πείτε για το πόσα χρήματα θα πληρωθούν οι μαστιχοπαραγωγοί για τη ζημιά του 2016; Όχι, δυστυχώς δεν έχετε. Για πρώτη φορά, δε, τότε πετύχαμε την αποζημίωση των μη κατ’ επάγγελμα αγροτών με ελάχιστο ποσό 15.000 ευρώ. Σήμερα προσπαθείτε να τη φτάσετε στις 15.000.

Και για να κλείνω, θα ήθελα να σας ρωτήσω, κύριε Υπουργέ, σε σχέση με αυτή τη ζημιά, πότε ολοκλήρωσε ο ΕΛΓΑ την εκτίμηση ζημιών της φωτιάς της Χίου του 2016; Είπατε «άμεσα». Ακόμα εκτιμητήρια δεν έχουν δοθεί. Το 2017 δόθηκε εντολή. «Ολοκληρώθηκε», λέει. Πού είναι; Γιατί δεν τα παίρνουν οι παραγωγοί; Ποια ήταν τα άμεσα μέτρα ανακούφισης των κτηνοτρόφων και των μελισσοκόμων από την πυρκαγιά του 2016; Όπως σας τόνισα, είχαν παρθεί το 2012.

Λέτε ότι υποβλήθηκε το πρόγραμμα στην Ευρωπαϊκή Ένωση. Και αν έχει εγκριθεί, ποια είναι τα ποσά αυτά που δικαιούνται οι μαστιχοπαραγωγοί; Τι γίνεται, επιτέλους, με τους μη κατ’ επάγγελμα αγρότες μαστιχοπαραγωγούς και μέχρι ποιο ποσό και ποιο ύψος θα αποζημιωθούν;

Ρωτάω, επίσης: Αφού έχει ολοκληρωθεί η διαδικασία, τότε να μας πείτε ποιο είναι το ποσό της αποζημίωσης που έχει εγκριθεί για τη συγκεκριμένη ζημιά.

Όπως βλέπετε, κύριε Υπουργέ, τα ψέματα έχουν κοντά ποδάρια. Υπερθεματίζετε σε ψέματα για την πυρκαγιά του 2012 και κοροϊδεύετε τον κόσμο του 2016 σήμερα. Άλλα λέει ο Υπουργός, άλλα γράφει επίσης ο Υπουργός, άλλα απαντούν στον τοπικό Βουλευτή ο οποίος κάνει τις ερωτήσεις. Κωμωδία πάνω στις στάχτες δυστυχώς και τις ζημιές των μαστιχοπαραγωγών της Χίου και συνολικά των αγροτών ανά την Ελλάδα.

Το δίδυμο αναξιοπιστίας ΣΥΡΙΖΑ - ΑΝΕΛ κάηκε μέσα στα ψέματά του και τις υπερβολές του. Είναι καιρός μια νέα κυβέρνηση να αναλάβει τις τύχες της χώρας και οι εκλογές που ζήτησε η Πρόεδρος του Κινήματος Αλλαγής, η κ. Γεννηματά, είναι περισσότερο από ποτέ αναγκαίες να γίνουν άμεσα.

Ευχαριστώ, κύριε συνάδελφε.

**ΠΡΟΕΔΡΕΥΩΝ (Σπυρίδων Λυκούδης):** Ο συνάδελφος κ. Αντώνιος Γρέγος, από τον Λαϊκό Σύνδεσμο - Χρυσή Αυγή έχει τον λόγο.

**ΑΝΤΩΝΙΟΣ ΓΡΕΓΟΣ:** Ευχαριστώ, κύριε Πρόεδρε.

Η Χίος, το νησί της μαστίχας, επλήγη την τελευταία δεκαετία δύο φορές από καταστροφικές πυρκαγιές, το 2012 και το 2016.

Ο τραγικός απολογισμός της πυρκαγιάς του 2012 ήταν η καταστροφή εκατόν ογδόντα χιλιάδων μαστιχόδεντρων. Να αναρωτηθούμε τι έγινε με αυτούς τους εμπρηστές; Πιάστηκε κανείς; Όχι βέβαια, και ακούστηκε ότι ενδεχομένως να είναι και κάποιοι Τούρκοι, οι οποίοι φυσικά έχουν και συγκεκριμένα συμφέροντα.

Το 2016 καταστράφηκαν περί τα τριάντα πέντε χιλιάδες μαστιχόδεντρα και κατακάηκαν γύρω στις σαράντα χιλιάδες στρέμματα δασικής και αγροτικής έκτασης, σύμφωνα με τα στοιχεία του Υπουργείου. Επισκεφθήκαμε δύο φορές, και τις δύο χρονιές αυτές, το νησί και καταγράψαμε κι εμείς τις καταστροφές. Έχουμε καταθέσει και σχετικές ερωτήσεις.

Πρέπει να επισημάνουμε εδώ ότι το χρονικό διάστημα που απαιτείται για να επανέλθει η απόδοση της μαστίχας μπορεί να ξεπερνά και τα επτά έτη ή και περισσότερο. Αυτό το στοιχείο το αναφέρουμε για να δείξουμε αφ’ ενός το μέγεθος της ζημιάς των μαστιχοπαραγωγών και αφ’ ετέρου το μέγεθος της οικολογικής καταστροφής.

Το ζήτημα προκύπτει από τη μη ορθή λειτουργία των μηχανισμών απόδοσης των αποζημιώσεων, που διενεργείται μέσω του ΕΛΓΑ. Είναι εύλογο και ορθώς συζητείται σήμερα. Η κωλυσιεργία, την οποία πολλάκις έχουμε διαπιστώσει και καταγγείλει μέσω του κοινοβουλευτικού ελέγχου αναφορικά με την καταβολή των απαιτούμενων αποζημιώσεων στους εκάστοτε πληγέντες και ζημιωθέντες παραγωγούς αγροκτηνοτροφικών προϊόντων, αποτελεί χρόνιο φαινόμενο και δεν αφορά μόνο το σημερινό θέμα μας.

Το κράτος γενικώς αδυνατεί να λειτουργήσει άμεσα και για να γίνουν οι διαδικασίες των καταβολών για τις αποζημιώσεις απαιτείται η περάτωση μιας δαιδαλώδους γραφειοκρατικής ακολουθίας. Επικρατεί το γνωστό ρητό «όταν το κράτος πρέπει να εισπράξει, είναι πανεύκολο, αντιθέτως, όταν οφείλει στους πολίτες, καθιστά τη ζωή τους μια γραφειοκρατική κόλαση». Και εδώ είναι που πρέπει να εστιάσουν οι αρμόδιοι, κατά την άποψή μας. Στην κατάργηση των γραφειοκρατικών αγκυλώσεων, που σαφώς λειτουργούν κατά του μέσου παραγωγού και κατ’ επέκταση κατά των τοπικών οικονομιών.

Σε δεύτερη φάση, ο Υπουργός οφείλει να μας πει σήμερα, σχεδόν δύο χρόνια μετά την καταστροφή, σε τι φάση βρίσκεται η διαδικασία καθορισμού των ευνοϊκότερων όρων και προϋποθέσεων για τους εν δυνάμει δικαιούχους της κρατικής ενισχύσεως. Ποιοι είναι αυτοί οι ευνοϊκότεροι όροι και ποιες οι προϋποθέσεις;

Ο ρόλος της Κομισιόν στην εξασφάλιση κονδυλίων που προέρχονται από τα ταμεία της Ευρωπαϊκής Ένωσης είναι γνωστός. Συνεπώς όλοι γνωρίζουμε ότι για να αποδοθούν τα κονδύλια πρέπει να λειτουργήσει ο κρατικός μηχανισμός. Πέραν τούτου, είναι αξιοσημείωτο το γεγονός ότι το ίδιο Υπουργείο Αγροτικής Ανάπτυξης και Τροφίμων, ως το καθ’ ύλην αρμόδιο, επισημαίνει ότι για τους μαστιχοπαραγωγούς της Χίου οι σχετικές ενισχύσεις θα καταβληθούν μετά την αποκατάσταση των ζημιών από τους παραγωγούς, οι οποίοι έχουν υποστεί τις καταστροφές.

Ιδιαιτέρως σημαντικό είναι να αναφέρουμε ότι η μαστίχα Χίου αποτελεί προϊόν προστατευόμενης ονομασίας προέλευσης, γεγονός που αποδεικνύει περαιτέρω την ανάγκη για την τάχιστη κοινοποίηση των πορισμάτων που απαιτούνται για την καταβολή των αποζημιώσεων, καθώς και την εμπορική σημασία του μοναδικού στον κόσμο προϊόντος. Δυστυχώς, όμως, πιστεύουμε ότι αυτό δεν θα γίνει, αν λάβουμε υπ’ όψιν ότι ο ΕΛΓΑ έχει αναρτήσει ανακοίνωση για παράταση της υποβολής των σχετικών δικαιολογητικών έως τις 15 Μαΐου 2018.

Ως εκ τούτου καλό είναι να ληφθούν τα μέτρα και να προβείτε στις απαιτούμενες ενέργειες άμεσα και να μη στήνονται μικροπολιτικά παιχνίδια σε βάρος των πληγέντων πολιτών. Η Χίος είναι ένα υπέροχο νησί με πάμπολλες φυσικές ομορφιές, παραλίες, μεσαιωνικά χωριά και κυρίως με πολύ φιλόξενους ανθρώπους. Έπεσε, όπως και τα άλλα νησιά βέβαια, θύμα της εισβολής χιλιάδων λαθρομεταναστών, αλλά και των οικονομικών μέτρων που επέβαλαν οι κυβερνήσεις των μνημονίων.

Με την παραγωγή της μοναδικής στον κόσμο μαστίχας αλλά και με τους ναυτικούς, των οποίων το ταμείο διαλύσατε, το νησί της Χίου δικαιούται και απαιτεί την αντιμετώπιση που πρέπει, μιας που βρίσκεται μια ανάσα από την Τουρκία.

Και μιας που μιλάμε για τη Χίο και την Τουρκία, μαθαίνω ότι έχει αρχίσει και εκεί ένα εμπάργκο στα τούρκικα προϊόντα. Θα πρέπει να ξέρουν οι συμπατριώτες Χιώτες ότι κάθε ευρώ που αφήνουν στην Τουρκία μέσω του τουρισμού, γίνεται όπλα και σφαίρες και γι’ αυτό θα πρέπει να το ξανασκεφτούν να επισκεφθούν την γείτονα χώρα, γιατί για εμάς δεν υπάρχει ελληνοτουρκική φιλία. Όσοι μιλάνε για σχέσεις καλής γειτονίας και περίεργες φιλίες, μάλλον το συμφέρον των Τούρκων εξυπηρετούν.

Είμαστε κοντά στον λαό της Χίου και της Λέσβου και όλων των νησιών και θα τα επισκεφθούμε σύντομα, όχι φυσικά με συνοδεία ΜΑΤ ούτε με κλειστά μαγαζιά. Τα ψέματα του Πρωθυπουργού τελειώνουν, όπως τα ψέματα καθαρής εξόδου και οικονομικής ανάπτυξης και δήθεν για το τέλος του μνημονίου δεν τα πιστεύει πια κανείς. Η απάντηση θα δοθεί από τον ελληνικό λαό -όποτε κι αν γίνουν οι εκλογές- και θα είναι σκληρή και τιμωρητική. Εμείς θα είμαστε πάντα δίπλα στους κατοίκους των νησιών, ειδικά σε αυτές τις ευαίσθητες περιοχές και θα αγωνιζόμαστε μαζί τους.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ κι εγώ, κύριε συνάδελφε.

Θα ήθελα να κάνω μια ανακοίνωση προς το Σώμα: Ο Αντιπρόεδρος της Κυβέρνησης και Υπουργός Οικονομίας και Ανάπτυξης, οι Υπουργοί Εσωτερικών, Εργασίας, Κοινωνικής Ασφάλισης και Κοινωνικής Αλληλεγγύης, Δικαιοσύνης, Διαφάνειας και Ανθρωπίνων Δικαιωμάτων, Οικονομικών, Αγροτικής Ανάπτυξης και Τροφίμων, Υποδομών και Μεταφορών, οι Αναπληρωτές Υπουργοί Οικονομικών, Εργασίας, Κοινωνικής Ασφάλισης και Κοινωνικής Αλληλεγγύης, καθώς και οι Υφυπουργοί Οικονομίας και Ανάπτυξης, Εργασίας, Κοινωνικής Ασφάλισης και Κοινωνικής Αλληλεγγύης και Οικονομικών κατέθεσαν σήμερα 14-5-2018 σχέδιο νόμου με τίτλο: «Τροποποίηση του ν.3190/1955 περί Εταιρειών Περιορισμένης Ευθύνης και άλλες διατάξεις».

Παραπέμπεται στην αρμόδια Διαρκή Επιτροπή.

Τον λόγο έχει τώρα, για τρία λεπτά, ο συνάδελφος κ. Νικόλαος Μωραΐτης από το Κομμουνιστικό Κόμμα Ελλάδας.

**ΝΙΚΟΛΑΟΣ ΜΩΡΑΪΤΗΣ:** Ευχαριστώ, κύριε Πρόεδρε.

Σήμερα εδώ έχουμε μια αντιπαράθεση μεταξύ Κυβέρνησης, Αξιωματικής Αντιπολίτευσης και των άλλων αστικών κομμάτων. Πρόκειται για μια αντιπαράθεση κατά την οποία περισσεύει η υποκρισία, που είναι μακριά από τα αιτήματα και τα προβλήματα των πληγέντων, που δεν προσφέρει την παραμικρή ανακούφιση σε όσους έχουν πάθει καταστροφές από τις μεγάλες πυρκαγιές στο νησί της Χίου το 2016, ζημιές σε μαστιχόδεντρα και σε άλλες καλλιέργειες αλλά και σε δασικές εκτάσεις.

Ο τσακωμός γίνεται για το εάν η Κυβέρνηση υπέβαλε ειδικό αίτημα στην Ευρωπαϊκή Επιτροπή για τις αποζημιώσεις, που όντως είναι ένα θέμα. Είναι όμως αυτό το κύριο θέμα; Σε μας δεν προκαλεί εντύπωση αν η Κυβέρνηση δεν έστειλε το αίτημα για αποζημίωση των πληγέντων στο λεγόμενο Ταμείο Αλληλεγγύης. Είναι η Κυβέρνηση, όπως και τα κόμματα της ευρωυποταγής, τόσο άρρηκτα δεμένα στην ευρωενωσιακή πολιτική, που συναποφασίζετε όλοι μαζί και εφαρμόζετε με περίσσια αφοσίωση. Γι’ αυτό προφανώς η Κυβέρνηση δεν έστειλε το αίτημα, γιατί δεν θέλει να τους ενοχλήσει παραπέρα.

Τσακώνεστε για τα επιμέρους, για τα διαδικαστικά. Για την ουσία, όμως, δεν λέτε κουβέντα. Δεν βγάζει κανένας σας άχνα, γιατί τα κονδύλια της Ευρωπαϊκής Ένωσης, που προέρχονται από το ξεζούμισμα των λαών, τα κονδύλια αυτά από την Ευρωπαϊκή Επιτροπή τα λυμαίνονται τα μονοπώλια.

Κύριοι, αυτό που δεν κάνατε εσείς, το έκανε η Ευρωκοινοβουλευτική Ομάδα του ΚΚΕ στις 22-9-2016 που κατέθεσε ερώτηση στην Ευρωπαϊκή Επιτροπή, την οποία καταθέτουμε στα Πρακτικά μαζί με την απάντηση.

(Στο σημείο αυτό ο Βουλευτής κ. Νικόλαος Μωραΐτης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ερώτηση αυτή αφορούσε τις πληγείσες περιοχές, όπως είναι τα δημοτικά διαμερίσματα του Λιθίου, της Βέσσας, της Ελάτας, της Μεστών, των Ολύμπων και του Πυργίου, όπου η πυρκαγιά, όπως είπαμε, κατέκαψε τα μαστιχόδεντρα και άλλες καλλιέργειες. Οι εκτιμήσεις που έγιναν έκαναν λόγο για 90% ζημιές στα μαστιχόδεντρα, ιδιαίτερα στα χωριά Βέσσα και Λιθί. Ακούστε τώρα την απάντηση της επιτροπής, που όλοι σας κρύβετε επιμελώς. «Η κινητοποίηση του Ταμείου Αλληλεγγύης της Ευρωπαϊκής Ένωσης για την καταστροφή που αναφέρουν οι αξιότιμοι Βουλευτές εξαρτάται, ουσιαστικά, από δύο όρους, που πρέπει να ικανοποιούνται: Πρώτον, οι συνολικές άμεσες ζημιές πρέπει να υπερβαίνουν το 1,5 του περιφερειακού Ακαθάριστου Εγχώριου Προϊόντος στην περίπτωση της Περιφέρειας Βορείου Αιγαίου, στην οποία ανήκει και η Χίος. Αυτό σημαίνει ότι οι ζημιές πρέπει να ξεπερνούν τα 38,2 εκατομμύρια ευρώ». Αυτό το κρύβετε όλοι σας. Και λέει στη συνέχεια: «Η βοήθεια από το Ταμείο Αλληλεγγύης μπορεί να χρησιμοποιηθεί για ενέργειες έκτακτης ανάγκης και αποκατάστασης και προληπτικά μέτρα, όχι όμως για την αποζημίωση πληγέντων και ιδιωτών, γιατί αυτά είναι μη επιλέξιμα».

Δεν είναι επιλέξιμα, κύριοι. Αυτή είναι η ουσία. Γιατί κοροϊδεύετε τους πληγέντες; Παίζετε με τον πόνο τους. Δεν λέτε κουβέντα, όμως, για τον ληστρικό ΕΛΓΑ που, παρ’ ότι γδέρνει -στην κυριολεξία- τη φτωχή αγροτιά, δεν αποζημιώνει πάρα πολλές ζημιές και ασθένειες, όπως και από τις πυρκαγιές, που είπε ο κύριος Υπουργός ότι θα πάει στα ΠΣΕΑ, μια χρονοβόρα διαδικασία που δίνει ψίχουλα, αν και πότε.

Όλα αυτά τα κάνετε επειδή υπηρετείτε την πολιτική που υπηρετεί τα κέρδη του κεφαλαίου. Όσο και να φωνάζετε, δεν κρύβονται οι τραγικές συνέπειες από αυτή την πολιτική, από αυτό το σύστημα, που ως κριτήριο της παραγωγής έχει τα κέρδη του κεφαλαίου και όχι την ικανοποίηση των εργατικών λαϊκών αναγκών. Σε αυτό το σάπιο σύστημα, αναγκαία μέτρα αντιπυρικής, αντισεισμικής, αντιπλημμυρικής προστασίας και θωράκισης δεν αποτελούν προτεραιότητες για τις κυβερνήσεις, τις περιφέρειες, τους δήμους. Γιατί; Επειδή δεν αφήνουν σίγουρα κέρδη στους μεγάλους κατασκευαστικούς ομίλους.

Οι εργαζόμενοι, τα φτωχά λαϊκά στρώματα, που βρίσκονται απέναντι σε αυτά τα φαινόμενα και αποτελούν τα μεγαλύτερα θύματα αυτών των φυσικών καταστροφών, την ώρα που υπάρχουν όλες οι επιστημονικές και τεχνολογικές δυνατότητες και τη λήψη προληπτικών μέτρων, πρέπει να πάρουν την υπόθεση στα χέρια τους.

Κλείνοντας θέλω να πω ότι για το ΚΚΕ το πρώτο ζήτημα είναι η πρόληψη των πυρκαγιών, μιας και βρισκόμαστε στην έναρξη της αντιπυρικής περιόδου. Αυτό προϋποθέτει χωροταξικό σχεδιασμό, υποδομές, εξοπλισμό, επαρκή χρηματοδότηση. Χρειάζεται λαϊκή οργανωμένη παρέμβαση και δράση για την αποτροπή της πολιτικής που εντείνει την εμπορευματοποίηση της γης και των δασών, η πάλη για να γίνει η γη και τα δάση κοινωνική ιδιοκτησία, να αποτελούν τα δάση και η γη πηγή πλούτου για τον λαό μας και όχι για τα μονοπώλια.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστούμε.

Τον λόγο έχει ο συνάδελφος κ. Λαζαρίδης από τους Ανεξάρτητους Έλληνες.

**ΓΕΩΡΓΙΟΣ ΛΑΖΑΡΙΔΗΣ:** Ευχαριστώ, κύριε Πρόεδρε.

Άκουσα με προσοχή όλους τους συναδέλφους και τον κύριο Υπουργό. Άκουσα τις απόψεις της Αντιπολίτευσης, η οποία διατύπωσε την ερώτησή της, διατύπωσε τις κατηγορίες για την καθυστέρηση, για τις αποζημιώσεις κ.λπ.. Και άκουσα με πολλή προσοχή τις απαντήσεις του κυρίου Υπουργού. Πράγματι, αν το δει κανείς ξεκομμένο το 2016 - 2018, επισημαίνει ότι υπάρχουν καθυστερήσεις.

Άκουσα, όμως, με πολλή προσοχή τις απαντήσεις του κυρίου Υπουργού, που έδωσε το στίγμα ότι κάνει μια ποιοτική προσπάθεια προκειμένου να αποκατασταθούν οι πληγέντες, όχι απλώς ξεκομμένα, να γίνει δηλαδή ένα μπάλωμα όσον αφορά τις αποκαταστάσεις, κάτι το οποίο έχουμε συνηθίσει όλα τα προηγούμενα χρόνια.

Βλέπουμε ότι ανέβασε για παράδειγμα –άκουσα με πολλή προσοχή την απάντησή του- από τα εβδομήντα στα εβδομήντα πέντε έτη. Και το άκουσα αυτό, κύριε Υπουργέ, ότι είναι για δύο αγρότες. Πράγματι, είναι προς τιμήν της Κυβέρνησης ότι προσπαθεί, έστω από αυτούς τους ανθρώπους, να μην είναι κανείς αδικημένος, να αποκατασταθούν και αυτοί.

Επίσης, είναι σημαντικό και το όριο του εισοδήματος που από τις 7.500 πήγε στις 15.000. Δεν μπορούμε να τα αγνοήσουμε αυτά τα πράγματα.

Αλλά ακούγοντας κάποιος πιο προσεκτικά τις τοποθετήσεις της Αντιπολίτευσης λέει ότι μέσα σε όλα αυτά, τα οποία είπαν, ότι πρέπει να γίνουν εκλογές κ.λπ., αυτό ήταν. Δηλαδή δόθηκε η απάντηση στο γιατί βρισκόμαστε εδώ σήμερα: Για τη δημιουργία εντυπώσεων και για την κάλυψη της αμηχανίας της Αντιπολίτευσης, γιατί βλέπει ότι σε έναν-ενάμιση μήνα περίπου η χώρα βγαίνει από τα μνημόνια χάρη σε αυτή την Κυβέρνηση και βλέπει ότι κάθε μέρα που περνάει χάνει επιπλέον κομμάτια από τον αντιπολιτευτικό της λόγο και βρίσκεται σε πλήρη αμηχανία. Μιλούσε για τέταρτο μνημόνιο. Βλέπει ότι όχι μόνο τέταρτο μνημόνιο δεν υπάρχει, αλλά βγαίνουμε από τα μνημόνια στα οποία μας έβαλαν οι κυβερνήσεις της Αντιπολίτευσης.

Εν πάση περιπτώσει, να ξαναγυρίσουμε στα αγροτικά θέματα. Να μην ξεχνάμε –και πρέπει να το επισημάνουμε αυτό για τους πολίτες που μας ακούν, αλλά και για κάποιους που ξεχνάνε- ότι αυτή η Κυβέρνηση τακτοποίησε εκκρεμότητες από το 2008. Εμείς είπαμε ότι πράγματι στην περίοδο 2016 - 2018 φαίνεται, αν τη δούμε ξεκομμένη, ότι υπάρχει καθυστέρηση. Το ότι τακτοποίησε αυτή η Κυβέρνηση εκκρεμότητες από το 2008 είναι λίγο το χρονικό διάστημα; Για φανταστείτε οι προηγούμενες κυβερνήσεις τι είχαν κάνει.

Αλλά επειδή ακριβώς αντιμετώπισαν τη γεωργία με αυτόν τον τρόπο, για αυτό τη συρρίκνωσαν στο 3%. Ξέρετε, όταν μπήκαμε στην Ευρωπαϊκή Ένωση η γεωργία, το έχω ξαναπεί πολλές φορές και θα το λέω συνεχώς, ήταν στο 23% το 1981. Και αντί να την ανεβάσουμε και ποιοτικά και ποσοτικά χάρη στα κονδύλια τα οποία εισέρευσαν όλα αυτά τα χρόνια στη χώρα, τη συρρικνώσαμε στο 30% και από 10,8 δισεκατομμύρια που ήταν το 1981, κατέβηκε στα 5 με 5,5 δισεκατομμύρια το 2014.

Άρα εδώ θα έπρεπε να απολογούνταν οι προηγούμενες κυβερνήσεις και όχι να καλούν αυτή την Κυβέρνηση να απολογηθεί.

Εν πάση περιπτώσει, αυτά είχα να πω και σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο συνάδελφος κ. Γεώργιος Μαυρωτάς από το Ποτάμι.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Ομολογώ ότι θα ήμουν πολύ περισσότερο στα νερά μου εάν συζητάγαμε για την πολύ καλή πορεία της ομάδας πόλο του Ναυτικού Ομίλου Χίου στο πρωτάθλημα, που είναι ήδη στην πρώτη τετράδα και προχωράει με αξιώσεις μετά από πολλά χρόνια, κύριε Μηταράκη.

Όπως, λοιπόν, το πόλο είναι το εθνικό άθλημα στη Χίο εδώ και δεκαετίες, έτσι και η μαστίχα είναι το εθνικό προϊόν εδώ και αιώνες. Ειρήσθω εν παρόδω, είχα επισκεφτεί τον Νοέμβριο τις εγκαταστάσεις της Ένωσης Μαστιχοπαραγωγών Χίου και είδα από κοντά πώς αξιοποιείται ένα τοπικό συγκριτικό πλεονέκτημα, αλλά και τι δυνατότητες έχει ακόμη.

Ας πάμε, όμως, στη μαστίχα, στα μαστιχόδεντρα και στη συγκεκριμένη ερώτηση. Σύμφωνα με την απάντηση του Υπουργού στην από 15-1-2018 ερώτηση του κ. Μηταράκη για τη Νήσο Χίο και την καταστροφή που υπέστησαν τα μαστιχόδεντρα από τις πυρκαγιές του έτους 2016 με σοβαρό αντίκτυπο στην τοπική κοινωνία, λόγω της ιδιαιτερότητας και της μοναδικότητας του προϊόντος, έχει ήδη δρομολογηθεί η διαδικασία καθορισμού ευνοϊκότερων όρων και προϋποθέσεων αναφορικά με τους εν δυνάμει δικαιούχους ενίσχυσης, ώστε να στηριχθεί η παραγωγή του ιδιαίτερου αυτού προϊόντος, η εν λόγω διαδικασία, κ.λπ..

Νομίζω ότι η παράγραφος αυτή χρήζει διευκρινίσεων. Τι ακριβώς εννοείτε με τον όρο «εν δυνάμει δικαιούχοι»; Κάποια ειπώθηκαν προηγουμένως. Θα θέλαμε κάποιες επιπλέον διευκρινίσεις.

Η έκταση αποζημίωσης έχει καθοριστεί στα σαράντα μία χιλιάδες στρέμματα με την υπ’ αριθμόν 182/2017 υπουργική απόφαση και το ερώτημα είναι, εάν διεκδικούμε καλύτερους όρους για τους δικαιούχους των σαράντα μιας χιλιάδων στρεμμάτων ή μήπως αύξηση των στρεμμάτων και επομένως και των δικαιούχων ή αυτό έχει να κάνει με τα ηλικιακά όρια, κ.λπ., που είπατε, κύριε Υπουργέ.

Καθώς το προϊόν και η αντίστοιχη αγορά είναι μοναδική, δεν υπάρχει αλλού ουσιαστικά μαστίχα και μαστιχόδεντρα, θα μπορούσε ενδεχομένως το Υπουργείο να διεκδικήσει ευνοϊκότερους όρους ενίσχυσης από αυτούς που προβλέπονται στον Κανονισμό Κρατικών Οικονομικών Ενισχύσεων, καθώς δεν πλήττεται ο ανταγωνισμός. Είναι ένα προϊόν μοναδικό.

Το ερώτημα, επομένως, είναι τι συγκεκριμένες πρωτοβουλίες έχουν αναληφθεί και σε ποιο επίπεδο βρίσκονται οι διαβουλεύσεις μεταξύ Υπουργείου, Ειδικής Υπηρεσίας Κρατικών Ενισχύσεων και Ευρωπαϊκής Ένωσης προς την κατεύθυνση αυτή.

Επίσης, σύμφωνα με την ισχύουσα νομοθεσία, οι σχετικές ενισχύσεις θα καταβληθούν μετά την αποκατάσταση των ζημιών, οπότε και εδώ τίθεται το ερώτημα εάν υφίσταται οριζόντιος σχεδιασμός, ώστε η αποκατάσταση των ζημιών από τους πληγέντες μαστιχοπαραγωγούς να γίνει άμεσα για να μην εξαντληθούν τα χρονικά περιθώρια που προβλέπονται από το θεσμικό πλαίσιο, δηλαδή 31-8-2020 και 31-12-2020 αντίστοιχα.

Κλείνοντας το συγκεκριμένο τρίλεπτο θα ήθελα να υπενθυμίσω την πάντοτε επίκαιρη ρήση του Αιγαιοπελαγίτη Ιπποκράτη, ο οποίος έχει υποστηρίξει ότι είναι «κάλλιον το προλαμβάνειν παρά το θεραπεύειν». Θα ήταν καλό αντί να συζητάμε για το εύρος των αποζημιώσεων, την επέκταση των δικαιούχων και άλλα μέτρα ανακούφισης πληγέντων, να κάνουμε μια συζήτηση και κυρίως να κάνετε πράξη, κύριε Υπουργέ, ως έχων την κύρια αρμοδιότητα και ευθύνη, τα προληπτικά μέτρα που θα μπορούσαν να αποτρέψουν ή τουλάχιστον να περιορίσουν στο μέλλον ανάλογης έκτασης καταστροφές, μιας και μπαίνουμε και στην αντιπυρική περίοδο, καθώς επίσης και για μέτρα που θα αποτρέψουν την περαιτέρω υποβάθμιση των πληγεισών περιοχών και θα διευκολύνουν την επιστροφή τους στην προτέρα των πυρκαγιών κατάσταση. Και μια καλή βάση αποτελεί νομίζω η μελέτη «Οικολογικός απολογισμός των πυρκαγιών του 2016 στη Χίο», που εξέδωσε τον Οκτώβριο του 2016 η «WWF Ελλάς».

Η αξιοποίηση -και κλείνω με αυτό, κύριε Πρόεδρε- των συγκριτικών πλεονεκτημάτων, τοπικών και εθνικών, είναι πάντα ζωτικής σημασίας για την ανάπτυξη της χώρας και των περιφερειών της.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ο συνάδελφος κ. Μηταράκης έχει τον λόγο για πέντε λεπτά για τη δευτερολογία του.

**ΝΟΤΗΣ ΜΗΤΑΡΑΚΗΣ:** Κύριε Πρόεδρε, κυρίες και κύριοι συνάδελφοι, είναι εντυπωσιακά τα έγγραφα που κατέθεσε ο κύριος Υπουργός σήμερα. Για να δούμε λίγο τις ημερομηνίες. Στις 25 Ιανουαρίου του 2018 καταθέτω ερώτηση και αίτηση κατάθεσης εγγράφου. Ο κύριος Υπουργός μου απαντά, ανεπαρκώς, στις 5 Μαρτίου. Δύο μέρες μετά, στις 7 Μαρτίου, με επιστολή μου προς τη Βουλή, λόγω του ανεπαρκούς της απάντησης, ζητάω να γίνει η σημερινή συζήτηση με τη μορφή της επερώτησης. Την επομένη της επερώτησης, στις 8 Μαρτίου του 2018, στέλνει την επιστολή ο κ. Αποστόλου -είναι η επιστολή που μας κατέθεσε- στην Ευρωπαϊκή Επιτροπή.

Άρα η επερώτησή μου δεν είναι επικοινωνιακή. Είναι άκρως αποτελεσματική. Σας ανάγκασε την επομένη ημέρα επιτέλους να στείλετε μια επιστολή στην Ευρωπαϊκή Επιτροπή για το θέμα του ορίου ηλικίας και για το θέμα του ορίου εισοδήματος στους μη κατ’ επάγγελμα αγρότες.

Και σας απαντάει η Ευρωπαϊκή Επιτροπή ότι «κακώς με ρωτάτε για το ύψος του εισοδήματος, είναι εθνικό θέμα». Σας θυμίζω ότι η κυβέρνηση των Σαμαροβενιζέλων είχε το όριο στις 22.500. Εσείς το κατεβάσατε στις 7.500. Και τώρα που ζητήσατε να το πάτε στις 15.000, σας είπαν κανένα πρόβλημα, είναι εθνικό σας θέμα. Και για το θέμα της ηλικίας, για κάποια είδη αποζημιώσεων ήδη έχετε το δικαίωμα να το κάνετε. Άρα χάσατε δύο χρόνια και τελικά δεν κάνατε τίποτα.

Και δεν μου απαντήσατε. Κατάλαβε κανείς σε αυτή την Αίθουσα, κυρίες και κύριοι συνάδελφοι, πότε θα βγει η νέα ΚΥΑ, η οποία έπρεπε να έχει ήδη βγει; Έτσι μας είπατε. Κατάλαβε κανείς, κυρίες και κύριοι συνάδελφοι, πότε θα πληρωθούν οι άνθρωποι στα χωριά; Κατάλαβε κανείς γιατί η Κυβέρνηση έβαλε δυσμενέστερους όρους στην αποζημίωση των μαστιχοπαραγωγών; Κατάλαβε κανείς, κυρίες και κύριοι συνάδελφοι, σε αυτή την Αίθουσα, γιατί σε αντίθεση με την προηγούμενη ΚΥΑ του 2013 δεν υπήρχε ειδικό κεφάλαιο για τους μαστιχοπαραγωγούς, λόγω των ειδικών συνθηκών παραγωγής που επικρατούν στο νησί; Καμμία απάντηση. Τίποτα δεν μάθαμε. Το μόνο που μάθαμε σήμερα είναι ότι ευτυχώς που έγινε αυτή η επερώτηση, για να αναγκαστείτε να κινήσετε τον φάκελο.

Είχατε δίκιο σε δύο πράγματα σήμερα όμως, κύριε Υπουργέ, να σας τα αναγνωρίσω. Είπατε, πρώτον, ότι ήρθατε πρόσφατα στη Χίο στο αναπτυξιακό συνέδριο του ΣΥΡΙΖΑ. Πράγματι, είναι κομματικές φιέστες, δεν είναι κυβερνητικά συνέδρια, απλώς η Κυβέρνηση πληρώνει τον λογαριασμό για να πάνε τα στελέχη του ΣΥΡΙΖΑ να κάνουν προεκλογικό αγώνα. Ήταν, λοιπόν, ένα τέτοιο αναπτυξιακό συνέδριο του ΣΥΡΙΖΑ. Αν θέλετε να σας δείξω τα μηνύματα που πήρα από τους προέδρους των χωριών των μαστιχοπαραγωγών για τη γνώμη που είχαν για την επίσκεψή σας, όπου δεν πήραν καμμία απάντηση, να σας τα δείξω. Σίγουρα δεν ήταν ικανοποιημένοι, αλλά απόλυτα προβληματισμένοι και έξαλλοι με αυτά που τους είχατε υποσχεθεί και δεν κάνατε. Απλώς, ξέρετε, ήταν λίγο ευγενικοί και αυτό ίσως σας μπέρδεψε. Η ευγένεια των Χιωτών που μας χαρακτηρίζει!

Επίσης, κύριε Υπουργέ, δεν είπατε και μία συγγνώμη στους προκατόχους σας, γι’ αυτά που είπατε όταν ήσασταν υπεύθυνος αγροτικού τομέα του ΣΥΡΙΖΑ ως αξιωματική αντιπολίτευση, όταν ήρθατε και είπατε ότι καταστροφική δεν απεδείχθη μόνο η πυρκαγιά αλλά και η δημόσια διοίκηση.

Φαντάζομαι τώρα δεν λέτε αυτά στα στελέχη σας στο Υπουργείο, που προσπαθούν με αντίξοες συνθήκες να καλύψουν τις ανάγκες. Όμως ελπίζω στη δευτερολογία σας να αφήσετε τα πολιτικά, να αφήσετε τις γενικολογίες και να πείτε συγκεκριμένα «θα βγει η τάδε ΚΥΑ, την τάδε ημερομηνία, θα γίνει αυτή η διαδικασία και μέχρι τότε οι άνθρωποι θα πληρωθούν». Αυτό περιμένουν να ακούσουν στα καφενεία και όχι γενικότερες πολιτικές σκέψεις.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Τον λόγο έχει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου για πέντε λεπτά.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κατ’ αρχάς, κύριε Μηταράκη, ειλικρινά δεν θέλω να σας κατηγορήσω ότι ψεύδεστε, αλλά είναι πρωτοφανής η παραποίηση που κάνετε. Πήρατε την απάντηση της Ευρωπαϊκής Επιτροπής στην επιστολή σας μία ημέρα –λέει- μετά την επερώτηση τη δική μου, δηλαδή η Ευρωπαϊκή Επιτροπή σας έκανε την τιμή εσάς μια μέρα αργότερα…

**ΝΟΤΗΣ ΜΗΤΑΡΑΚΗΣ:** Όχι, εσείς στείλατε την επιστολή μία μέρα μετά. Διαβάστε ημερομηνίες!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Σας παρακαλώ.

**ΝΟΤΗΣ ΜΗΤΑΡΑΚΗΣ:** Ξέρετε να διαβάζετε;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφήστε με!

**ΝΟΤΗΣ ΜΗΤΑΡΑΚΗΣ:** Παραποιείτε τα λεγόμενά μου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν παραποιώ τα λεγόμενά σας. Μία μέρα μετά όταν…

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, λίγο πιο ήρεμα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κύριε Πρόεδρε, είναι προφανής η προσπάθεια…

**ΝΟΤΗΣ ΜΗΤΑΡΑΚΗΣ:** Θα μπουν στο internet. Παραποιεί τα λόγια μου.

**ΠΡΟΕΔΡΕΥΩΝ (Σπυρίδων Λυκούδης):** Κύριε Μηταράκη, μη διακόπτετε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ακούστε, σας έδωσα την επιστολή του ΕΛΓΑ που μου ζητούσατε και η επιστολή του ΕΛΓΑ είναι από τον Απρίλιο.

Αυτό μου ζητούσατε στην αρχή κι αυτό ήταν που ακολούθησε και η ΚΕΜΚΕ - Διεύθυνση Οικονομικών Υπηρεσιών για να φτάσει στην Ευρωπαϊκή Επιτροπή. Και η Ευρωπαϊκή Επιτροπή απαντά μία μέρα μετά από εσάς και θεωρήσατε ότι εγώ γύρισα γη και ουρανό, για να μπορέσω να σας απαντήσω την επόμενη μέρα. Σας παρακαλώ.

Δεύτερον, γιατί αναφέρεστε ότι κάναμε συνέδριο αναπτυξιακό και ειδικά για τη Χίο; Ήσασταν εκείνη την ημέρα εκεί.

**ΝΟΤΗΣ ΜΗΤΑΡΑΚΗΣ:** Δεν ήμουν.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Είδατε εσείς, τουλάχιστον, στην κίνησή σας που ήταν ο Υπουργός Αγροτικής Ανάπτυξης εκεί, να υπάρχουν αντιδράσεις;

Εγώ σας λέω ότι ομόφωνα, μαζί με τους φορείς, συναποφασίσαμε για να δημιουργήσουμε ευνοϊκότερους όρους. Αυτό ήταν που κουβεντιάσαμε μαζί τους. Όταν είχαμε πυρκαγιές το 2014 και το 2015 που πληρωνόντουσαν με βάση τον κανονισμό του 2013 και άλλαξε ο κανονισμός το 2016, δεν θα επωφεληθούμε της δυνατότητας που μας δίνει;

Γι’ αυτό ακριβώς σε αυτή την προσπάθεια επιχειρήσαμε -και το καταφέραμε- και όντως αυξήσαμε τους δικαιούχους, δίνοντας τη δυνατότητα να υπολογίζεται εισόδημα διπλάσιο από αυτό που υπήρχε προηγούμενα και κάνουμε και προσπάθεια, τελικά, να ενταχθεί ένα πάρα πολύ μεγάλο ποσοστό.

Κάπου μπερδεύεστε μεταξύ ΕΛΓΑ, Κρατικών Οικονομικών Ενισχύσεων και Ταμείου Αλληλεγγύης. Να τα ξεκαθαρίσουμε. Δεν υπάρχει περίπτωση. Το είπε ο κ. Μωραΐτης μάλιστα. Είδατε, λοιπόν, τι συμβαίνει με το Ταμείο Αλληλεγγύης; Δυστυχώς αυτός είναι ο κανονισμός ο οποίος λέει: «Αν δεν έχετε το 1,5% του ΑΕΠ της περιφέρειας, δεν μπορείτε να μπείτε στο συγκεκριμένο ταμείο».

Μακάρι να είχαμε τη δυνατότητα να ήταν και στο 0,5% και να έμπαιναν. Αυτός, όμως, είναι ο κανονισμός. Τι να κάνουμε; Δεν μπορούμε να τον αμφισβητήσουμε. Όταν η σχέση μας με την Κοινή Αγροτική Πολιτική είναι μια σχέση που όλοι την υπερασπιζόμαστε, τουλάχιστον της ευρωπαϊκής πορείας της χώρας, αυτό είναι δεν γίνεται.

Δεν γίνεται και για τον ΕΛΓΑ, διότι οι συγκεκριμένες ζημιές δεν καλύπτονται από ασφαλιστικούς κινδύνους.

Άρα, λοιπόν, τι έχουμε; Έχουμε τις Κρατικές Οικονομικές Ενισχύσεις, οι οποίες μέσα από μία διαδικασία στοιχειοθέτησης και αφού περάσει την έγκριση της Ευρωπαϊκής Επιτροπής και εφόσον υπάρχουν δυνατότητες στον κρατικό προϋπολογισμό, πληρώνονται.

Εγώ θέλω να ρωτήσω την Αξιωματική Αντιπολίτευση. Σε πόσα χρόνια δίνονταν, επί δικής σας θητείας, Κρατικές Οικονομικές Ενισχύσεις; Αναφέρτε μου σας παρακαλώ παράδειγμα, που να είναι κάτω από τρία χρόνια. Όλες, λοιπόν, είχαν μια τέτοια διάρκεια. Τέτοιο χρόνο απαιτούσαν.

Εμείς, λοιπόν, τι είπαμε στην προκειμένη περίπτωση και σε συνεννόηση με τους φορείς; Είπαμε, όσο το δυνατόν, να εξαντλήσουμε τις δυνατότητες του κανονισμού του 2016 για να εντάξουμε περισσότερους και αυτό έχουμε ήδη συναποφασίσει. Ερχόμαστε, λοιπόν, και αυτή την ώρα έχουμε τα πορίσματα και αρχίζει η επεξεργασία. Θα προσπαθήσουμε οπωσδήποτε, σε πολύ μικρότερο χρόνο απ’ ό,τι γινόντουσαν οι πληρωμές παλιότερα –γιατί αυτό συμβαίνει- να ικανοποιήσουμε τις συγκεκριμένες περιπτώσεις.

Ειπώθηκε γιατί δεν χρησιμοποιούμε το μέτρο 5.2. Το μέτρο 5.2 αφορά πάγια. Εδώ μιλάμε, ουσιαστικά, για την απώλεια της παραγωγής. Αυτό είναι που ενδιέφερε και ενδιαφέρει τους μαστιχοπαραγωγούς. Από εκεί και πέρα η εκτίμηση ειδικά στο φυτικό κεφάλαιο –ο σχίνος, η μαστίχα είναι ένα φυτό το οποίο το αφήνουμε όταν καεί και την επόμενη και τη μεθεπόμενη για να δούμε αν θα αντιδράσει κι αν όντως αντιδράσει πάλι, θα πρέπει να βλαστήσει- είναι διαδικασίες τεχνοκρατικού χαρακτήρα που πρέπει να τις υπηρετήσουμε. Διαφορετικά δεν γίνεται. Άρα δεν μπορούμε να στοιχειοθετήσουμε.

Αναφερθήκατε ειδικά στο μέτρο 17. Μπράβο. Φάνηκε η διάθεσή σας. Ξέρετε ότι το μέτρο 17 αφορά, ουσιαστικά, ιδιώτες. Άρα, δηλαδή, θέλετε να μπει ο ιδιωτικός τομέας μέσα στη διαδικασία ασφάλισης της αγροτικής παραγωγής. Ε αυτή είναι η διαφορά μας. Εκεί εμείς, όχι, δεν θα εφαρμόσουμε το συγκεκριμένο μέτρο. Κι από την ώρα που έχουμε δυνατότητα, τα χρήματα αυτά να τα απορροφήσουμε σε άλλα προγράμματα, σε άλλα μέτρα, βεβαίως και θα το κάνουμε. Είναι θέμα ιδεολογίας, θέμα αντίληψης.

Κύριε Μηταράκη, μην ξανακάνετε το λάθος που κάναμε σήμερα. Ειλικρινά, ειδικά επειδή σας γνωρίζω χρόνια, παρά τις διαφορετικές αντιλήψεις που έχουμε, εκτιμούσα την παρουσία σας. Το να επιχειρήσετε, όμως, να εκμεταλλευτείτε το ότι ένα χαρτί δεν σας ήρθε, για να το μεταβάλετε σε επερώτηση, νομίζω ότι το αποτέλεσμα της συζήτησης δείχνει αυτό που αποκόμισε η τοπική κοινωνία.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Τον λόγο έχει η κ. Αραμπατζή για τη δευτερολογία της και μετά ο κύριος Υπουργός, εάν θέλει, να κάνει ένα μικρό σχόλιο.

Ορίστε, κυρία συνάδελφε, έχετε τον λόγο για τρία λεπτά.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με έκπληξη άκουσα τόσο τον Κοινοβουλευτικό Εκπρόσωπο του ΣΥΡΙΖΑ όσο, βεβαίως, και των Ανεξαρτήτων Ελλήνων να λέει ότι η συγκεκριμένη επερώτηση του συναδέλφου έγινε για επικοινωνιακούς λόγους. Έτσι προφανώς, κύριοι συνάδελφοι, αντιλαμβάνομαι ότι αντιλαμβάνεστε την αγωνία των κατεστραμμένων παραγωγών. Και αντί να δίνετε σαφείς απαντήσεις για το πότε επιτέλους θα πάρουν τις νόμιμες αποζημιώσεις τους –δεν ζητούν κάτι παραπάνω, δεν τους κάνετε καμμία χάρη- έρχεστε εδώ και λέτε με περισσή θρασύτητα –να μου επιτραπεί η έκφραση- ότι γίνεται για επικοινωνιακούς λόγους.

Και θα πω ότι ακόμα και εάν γινόταν για επικοινωνιακούς λόγους, πάρα πολύ καλά έκανε ο συνάδελφος, γιατί με αφορμή αυτούς τους επικοινωνιακούς λόγους μάλλον επίσπευσε τις ενέργειές του ο κύριος Υπουργός. Κύριε Υπουργέ, τα έγγραφά εδώ είναι ξεκάθαρα. Στις 7 Μαρτίου ο κύριος συνάδελφος θεώρησε ότι πρέπει να επανέλθει με επερώτηση για το θέμα και στις 8 του μήνα –εδώ υπάρχουν τα έγγραφα- εσείς στείλατε το έγγραφο. Κινητοποιηθήκατε προφανώς –γιατί πώς αλλιώς να εκλάβει κανείς αυτή τη σατανική σύμπτωση ημερομηνιών- για να κάνετε τη λεγόμενη διεύρυνση των κριτηρίων για την οποία γίνεται όλη εδώ η συζήτηση και, βεβαίως, για την πληρωμή και την αποκατάσταση.

Είπατε, κύριε Υπουργέ, για το μέτρο 5.2. Σας απαντάει, κύριε Υπουργέ, –αφήστε με εμένα που μπορεί να μην τα λέω σωστά- ο ίδιος ο επίτροπος και λέει ότι είναι αποκατάσταση του γεωργικού παραγωγικού δυναμικού που έχει πληγεί, η οποία μπορεί να περιλαμβάνει τη φύτευση νέων μαστιχόδεντρων, δηλαδή, την αποκατάσταση του παραγωγικού, του φυτικού κεφαλαίου το οποίο είναι απολύτως αναγκαίο για την ανασύσταση των καλλιεργειών και για τη συνέχιση της δραστηριότητας των συγκεκριμένων ανθρώπων.

Τώρα για το μέτρο 17, κύριε Υπουργέ, θέλω με όλο το σεβασμό να σας πω, να δείτε λίγο καλύτερα τι δυνατότητες δίνει το μέτρο 17. Και αντί να κρύβεστε πίσω από ιδεολογικά ευφυολογήματα, θα ήταν καλύτερο να τρέξετε τις αναλογιστικές μελέτες. Δεν ξέρω, όμως, τι κάνατε και για τις αναλογιστικές μελέτες που χρειάστηκαν λόγω ακαρπίας. Γιατί και εκεί δεν θα τα έχετε ενεργοποιήσει, ενώ είναι ψηφισμένος ο κανονισμός του ΕΛΓΑ να αποκαθιστά φαινόμενα ακαρπίας. Η αβελτηρία σας να κάνετε τις αναλογιστικές μελέτες, οδηγεί σε μια αποζημίωση των πληγέντων που πλήττονται και ξαναπλήττονται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, με την ανοχή σας θα πω μια κουβέντα. Η διαχειριστική ανεπάρκεια αυτής της Κυβέρνησης και το πόσο μετεξεταστέοι είσαστε στα ευρωπαϊκά φόρα και σε επίπεδο ενεργοποίησης κοινοτικών κονδυλίων και σε επίπεδο διεκδίκησης και σε επίπεδο στοιχειοθέτησης φακέλων, το βιώνει, δυστυχώς, καθημερινά στο πετσί του ο αγροτοκτηνοτροφικός κόσμος της χώρας.

Δεν είστε, όμως, μόνο εκεί μετεξεταστέοι, κύριε Υπουργέ. Είστε μετεξεταστέοι και στην αντιμετώπιση κρίσεων όπως οι κρίσεις της αγοράς και αναφέρομαι πολύ συνοπτικά στην κρίση του κλάδου της αιγοπροβατοτροφίας, κύριε Υπουργέ. Και σας άκουσα κατά τη διάρκεια αγόρευσης συναδέλφου, να λέτε: «Για πείτε μας και προτάσεις».

Εφόσον, λοιπόν, θέλετε προτάσεις, κύριε Υπουργέ, θα σας παρακαλούσα να μην επικαλείστε δις κωλύματα για τη συζήτηση της ερώτησης και να έρθετε στην επίκαιρη ερώτηση της Πέμπτης, να μας πείτε για τον κλάδο της αιγοπροβατοτροφίας που κινδυνεύει και απειλείται, πραγματικά, με κατάρρευση.

Και επειδή, κύριε Υπουργέ, η μοίρα τα έφερε να χειρίζεστε εσείς την πάρα πολύ σημαντική νέα Κοινή Αγροτική Πολιτική για μετά το 2020 και επειδή με έκπληξη είδα πόσο καθησυχαστικός ήσασταν στο δελτίο Τύπου σε συνέχεια των ανακοινώσεων της Κομισιόν για το νέο πολυετές δημοσιονομικό πλαίσιο, θα σας παρακαλούσα απ’ αυτό το Βήμα, κύριε Υπουργέ, να οργανώσετε ενημέρωση της Επιτροπής Παραγωγής και Εμπορίου και να μας πείτε πώς τοποθετείται επιτέλους η Κυβέρνηση σας στα νέα δεδομένα, που σημαίνει 23% μείωση με τις πληθωριστικές τάσεις για τον δεύτερο πυλώνα, 13% για τις επιδοτήσεις και, βεβαίως, όλες τις αυξημένες υποχρεώσεις που επιβάλλει πλέον το νέο μοντέλο παράδοσης, το new deal.

Με αυτές τις σκέψεις θα περιμένω, πραγματικά, τη σύγκληση της σχετικής συνεδρίασης της επιτροπής, γιατί αυτά που τεκταίνονται σε ευρωπαϊκό επίπεδο είναι πάρα πολύ σοβαρά, σας υπερβαίνουν και χρονικά και, βεβαίως, πολιτικά ως Κυβέρνηση και θα τα έχει να τα αντιμετωπίσει ο πρωτογενής τομέας τα επόμενα χρόνια.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κυρία συνάδελφε.

Κύριε Υπουργέ, έχετε τον λόγο για ένα μικρό σχόλιο. Μην επεκταθείτε, όμως, στα ερωτήματα της κ. Αραμπατζή.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα είμαι σύντομος, κύριε Πρόεδρε, αλλά…

**ΠΡΟΕΔΡΕΥΩΝ (Σπυρίδων Λυκούδης):** Είναι λογικό αυτό που σας λέω, κύριε Υπουργέ. Με συγχωρείτε, αλλά αντιλαμβάνεστε ότι δεν θα κάνουμε άλλη συζήτηση επί άλλου θέματος. Βοηθήστε με κιόλας!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Θα είμαι σύντομος, κύριε Πρόεδρε. Όμως όσον αφορά το ότι ζητά η Αξιωματική Αντιπολίτευση τη συνεδρίαση της Επιτροπής Παραγωγής και Εμπορίου για θέματα του αγροτικού χώρου, νομίζω ότι αποτελεί κοινή αντίληψη ότι όποτε υπάρχει θέμα, πάντα υπάρχει ενημέρωση.

Οι προτάσεις που κατατέθηκαν από πλευράς της Κυβέρνησης είναι συγκεκριμένες. Αυτό που αντιλήφθηκα εγώ, είναι ότι υπήρχε μια ομόφωνη προσέγγιση από πλευράς τουλάχιστον των κομμάτων που είναι υπέρ της ευρωπαϊκής πορείας. Επίσης υπήρξε μία συνάντηση με αντιπροσωπείες των Ευρωβουλευτών από όλα τα κόμματα και υπήρχε η ίδια τοποθέτηση.

Βεβαίως η πρόταση που, ουσιαστικά, υπήρξε από την πλευρά του Προέδρου της Κομισιόν κ. Γιούνκερ και αφορά γενικότερα το Ταμείο Συνοχής αλλά και του Επιτρόπου προϋπολογισμού, είναι μια απάντηση η οποία έχει ανοικτά θέματα, γιατί δεν μπορούμε να προσδιορίσομε, ακριβώς, ιδιαίτερα τις επιπτώσεις που υπάρχουν στον δεύτερο πυλώνα και στις άμεσες ενισχύσεις. Γι’ αυτό, λοιπόν, εμείς το επεξεργαζόμαστε αυτή την ώρα και θέλουμε να γίνει πιο συγκεκριμένο αυτό το κομμάτι. Και να είστε σίγουροι ότι θα σας ενημερώσουμε.

Ήδη σε πρώτη προσέγγιση ταχθήκαμε εναντίον της μείωσης και της ΚΑΠ στο πλαίσιο του Ταμείου Συνοχής, αλλά και της πλήρους εξομοίωσης-σύγκλησης των άμεσων ενισχύσεων. Τα έχουμε πει και θα τα πούμε. Άλλωστε τα ξέρετε. Δεν είναι θέμα. Απλώς θέλετε επικοινωνιακά να δείξετε κάτι. Ξέρετε ποιες είναι οι θέσεις μας. Θα τα πούμε, όμως, στην επιτροπή.

Ως προς το άλλο κομμάτι σας παρακαλώ μη βάζετε τον τομέα γάλακτος σε κρίση. Ουσιαστικά με τη συμπεριφορά σας επιδεινώνετε την κατάσταση. Και θα σας εξηγήσω γιατί σας το λέω. Για παράδειγμα είχατε προχθές με τον Αρχηγό σας μια συνάντηση με τους κτηνοτρόφους, με τους οποίους κάνουμε μια μεγάλη προσπάθεια, μαζί και με τους τυροκόμους, για να μπορέσουμε να κάνουμε μια διεπαγγελματική. Πρόκειται γι’ αυτούς τους οποίους είχα συναντήσει εγώ την προηγούμενη ημέρα και είχαμε συναποφασίσει να κάνουμε τη συνάντηση στο Υπουργείο, για να δούμε τι θα κάνουμε με τη διεπαγγελματική, διότι είναι ανάγκη. Αν δεν υπάρχει διεπαγγελματική, δεν μπορεί ο χώρος να αντιμετωπίσει πολλά προβλήματα. Είχαν συνάντηση, λοιπόν, με τον Αρχηγό σας, ο οποίος τους είπε: «Θα σας φτιάξω εγώ διεπαγγελματική».

Και τι θα γίνει που δεν θα έρθετε εσείς; Τι θα γίνει αν δεν έρθετε εσείς; Θα περιμένουν, δηλαδή, εσάς για να γίνει η διεπαγγελματική τους; Σε ποια κατάσταση τους οδηγείτε; Την επομένη στέλνουν επιστολή σε μένα, μία μέρα πριν τη συνάντηση όλων, ότι δεν θα έρθουμε, επικαλούμενοι λόγους άνευ αντικειμένου ουσιαστικά.

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε Υπουργέ, ολοκληρώστε. Όμως, μην πάμε τώρα από τη μαστίχα στο γάλα. Μην αλλάζουμε θέμα.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Άρα, λοιπόν, μην οδηγείτε τον κλάδο σε συμπεριφορές οι οποίες δεν τον βοηθούν σε αυτή την κρίσιμη περίοδο.

**ΝΟΤΗΣ ΜΗΤΑΡΑΚΗΣ:** Είναι και αυτοί χαρούμενοι σαν τους μαστιχοπαραγωγούς.

**ΦΩΤΕΙΝΗ ΑΡΑΜΠΑΤΖΗ:** Γιατί δεν την έχετε συστήσει τόσο καιρό, κύριε Υπουργέ; Εμείς σας φταίμε;

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ πολύ όλους.

Κηρύσσεται περαιωμένη η συζήτηση επί της υπ’ αριθμόν 22/8-3-2018 επερώτησης με θέμα: «Δηλώσεις περί αιτήματος του ΕΛΓΑ στην Ευρωπαϊκή Επιτροπή για τις αποζημιώσεις των μαστιχοπαραγωγών Χίου».

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Σώματος και ώρα 19.45΄ λύεται η συνεδρίαση για αύριο, ημέρα Τρίτη 15 Μαΐου 2018 και ώρα 11.00΄, με αντικείμενο εργασιών του Σώματος, νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Μεταναστευτικής Πολιτικής: «Προσαρμογή της ελληνικής νομοθεσίας προς τις διατάξεις της Οδηγίας 2013/33/ΕΕ του Ευρωπαϊκού Κοινοβουλίου και του Συμβουλίου της 26ης Ιουνίου 2013, σχετικά με τις απαιτήσεις για την υποδοχή των αιτούντων διεθνή προστασία (αναδιατύπωση, L180/96/29.6.2013) και άλλες διατάξεις - Τροποποίηση του ν.4251/2014 (Α΄80) για την προσαρμογή της ελληνικής νομοθεσίας στην Οδηγία 2014/66/ΕΕ της 15ης Μαΐου 2014 του Ευρωπαϊκού Κοινοβουλίου και του Συμβουλίου σχετικά με τις προϋποθέσεις εισόδου και διαμονής υπηκόων τρίτων χωρών στο πλαίσιο ενδοεταιρικής μετάθεσης - Τροποποίηση διαδικασιών ασύλου και άλλες διατάξεις», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**